
Reziumė

Disertacijoje nagrinėjamas vibracinio apdorojimo poveikis terminio purškimo dangų struktūrai ir savybėms. Eksperimentiniai tyrimai atliekami su apsauginėmis kompleksinių savybių nikelio pagrindo dangomis, kurios gaminamos taikant dviejų pakopų technologiją – miltelių terminį purškimą ir užpurkšto sluoksnio perlydymą. Perlydymo metu susiformuojanti struktūra lemia gaunamų dangų eksploatacines savybes. Šio tipo dangų savybėms ir kokybei gerinti taikomos struktūros optimizavimo ir modifikavimo priemonės. Specialių metodų, tokių kaip vibracinis apdorojimas, taikymas struktūrai kryptingai veikti kristalizacijos metu dar nepakankamai ištirtas. Disertacijos tikslas – nustatyti, kokį poveikį gaunamų dangų struktūrai ir savybėms gali turėti perlydymo stadijoje taikomas vibracinis apdorojimas ir kokia yra vibracinio apdorojimo parametrų (krypties, dažnio, amplitudės) svarba. 
Darbe sprendžiami šie pagrindiniai uždaviniai: taikant šiuolaikinius metodus ištirti dangų mikrostruktūrą ir savybes po vibracinio perlydymo; įvertinti dangų struktūrinius pokyčius ir nustatyti dangų kokybinių charakteristikų priklausomybes nuo vibracinio apdorojimo parametrų. 

Disertaciją sudaro įvadas, trys skyriai, rezultatų apibendrinimas, naudotos literatūros ir autoriaus publikacijų disertacijos tema sąrašai ir trys priedai.

Įvadiniame skyriuje aptariama tiriamoji problema, darbo aktualumas, aprašomas tyrimų objektas, formuluojamas darbo tikslas bei uždaviniai, aprašoma tyrimų metodika, darbo mokslinis naujumas, darbo rezultatų praktinė reikšmė, ginamieji teiginiai. Įvado pabaigoje pristatomos disertacijos struktūra bei disertacijos tema autoriaus paskelbtos publikacijos ir pranešimai konferencijose.

Pirmajame skyriuje apžvelgiamos terminio purškimo ir vibracinio apdorojimo technologijos, analizuojama įvairių veiksnių įtaka Ni pagrindo dangų sandarai ir galimybė pritaikyti vibracinį apdorojimą termiškai purkštų dangų perlydymo metu. Skyriaus pabaigoje formuluojamos išvados ir tikslinami disertacijos uždaviniai. Antrajame skyriuje pateikiama vibracinio perlydymo eksperimentnių  tyrimų metodika, aprašomos tyrimui naudojamos medžiagos ir įrenginiai, pateikiami purškimui naudojamų miltelių tyrimų rezultatai ir darbe taikomi medžiagų ir jų savybių tyrimo metodai. Trečiajame skyriuje pateikiami ir analizuojami nikelio pagrindo dangų, perlydytų taikant vibracinį apdorojimą, tyrimų rezultatai. 

Disertacijos medžiaga pristatyta 5 moksliniuose straipsniuose: du iš jų – ISI Web of Science duomenų bazės leidiniuose. Tyrimų rezultatai taip pat paskelbti 8 mokslinėse konferencijose Lietuvoje ir užsienyje.
Abstract

This dissertation presents the research on influences of a vibratory treatment on the structure and properties of thermally sprayed coatings. The research mainly concentrates on protective multifunction Ni-based coatings, which are produced by a two-step technological process where the powder is first deposed by a thermal spray and further the as-sprayed layer is remelted. Such sequence determines the final microstructure of the coatings after remelting. The coating features are largely determined by the obtained microstructure, thus an introduction of optimizations and modification of structure may lead to a significant improvement of the coating performance and quality. The use of specific structure affecting methods, such as vibratory treatment, during the solidification has not been studied adequately in the field of thermal spray technology. Therefore, the main objective of the presented work to establish what kind of effects may be obtained by the application of vibratory treatment during remelting of as-sprayed coatings and, also, to estimate the actual role of each of vibrational parameters.

The final objective has been reached by solving such major tasks as the analysis of the obtained coatings microstructure and their properties with use of advanced materials research methods; the establishing of the main changes, produced by vibratory treatment in alloy structure, and further determining the dependences between the vibrations parameters and coatings properties. 

The dissertation consists of four parts which include Introduction, 3 chapters, Conclusions, References, and 3 Annexes. 

The introduction reveals the investigation problem, the object of research and also describes the objective and the tasks of the paper, the research methodology, the scientific novelty, the practical significance of the results examined in the paper and defended the statements. The introduction is finalized by presenting the author’s publications in the field of the dissertation, offering the material of the provided presentations in conferences and defining dissertation structure. 

Chapter 1 includes review of thermal spray technology and vibratory treatment. The influence of different factors on the formation of refusible coatings is discussed and the possibility of the vibratory treatment application during coatings remelting is analysed. Chapter 2 describes the methodology of vibrational remelting exsperiments, materials and equipment used for exsperiment, presents results of analysis of spraying powders and describes research methods used in dissertation. Chapter 3 includes the results of the investigations of coatings, remelted under vibratory treatment, and results discussions. 

5 articles on the subject of the discussed dissertation have been published: two of them in Thomson ISI database. The results of research have been presented in 8 conferences at national and international level.
Žymėjimai

Simboliai

A_NV – nevibruota A danga

A_200_25 – A danga, vibruota 200 Hz dažniu ir 25 µm amplitude

B_NV – nevibruota B danga 

B_200_25 – B danga, vibruota 200 Hz dažniu ir 25 µm amplitude 

G – temperatūros gradientas;

HK – kietumas pagal Knopą;

HK(L) – kietumas pagal Knopą, išmatuotas lygiagrečiai substratui;

HK(S) – kietumas pagal Knopą, išmatuotas statmenai substratui;

HK 0,01 – kietumas pagal Knopą, esant 0,01 kg apkrovai ir 10 s išlaikymui, HK;

HV  – kietumas pagal Vikersą;

HV 0,01 – kietumas pagal Vikersą, esant 0,01 kg apkrovai ir 10 s išlaikymui, HV;

n – imties dydis;

nc – dilimo ciklų skaičius;

R2 – determinacijos koeficientas;

Ra – paviršiaus šiurkščio parametras, vidutinis aritmetinis profilio nuokrypis, µm;

 – imties vidurkis;

V – kristalizacijos greitis;

Δm – dangos svorio praradimas dilimo bandymo metu, g·mm-2 ;

Δt – dilimo bandymo metu pašalinto dangos sluoksnio storis, µm;

σ – standartinis nuokrypis.
Santrumpos
ATVP – apvirinimas tiesioginio veikimo plazma (angl. plasma transferred arc welding);

BSE – atspindėti elektronai (angl. backscattered electrons);
DTA – diferencinė terminė analizė;

EDS – energijos dispersijos spektrometras;

GVK – grūdelių vidutinis kiekis;

GPLL – galingas puslaidininkinis lazeris (angl. high power diode laser);

HVAF – didelio greičio orinis purškimas (angl. High-Velocity-Air-Fuel);
HVOF – didelio greičio deguoninis purškimas (angl. High-Velocity-Oxygen-Fuel);
KCP gardelė – kubinė centruoto paviršiaus gardelė;
LD – lazerinis dengimas;
LP – liepsninis purškimas;

PL – perlydymas liepsna;

PLz – perlydymas lazeriu (angl. laser fusing);

PP – plazminis purškimas; 

PPO – plazminis purškimas ore (angl. air plasma spraying);
RMA – rentgeno mikroanalizė;

SEM – nuskaitančioji elektroninė mikroskopija (angl. scanning electron microscopy);

TPS – terminio poveikio sritis;

TVP – tiesioginio veikimo plazma (angl. plasma transferred arc);

WDS – bangos ilgio dispersijos spektrometras (angl. wavelength dispersive spectrometer);

XRD – rentgeno spindulių difrakcija (angl. X-ray diffraction).

Įvadas

Problemos formulavimas
Dangų technologijos yra viena iš svarbių sričių medžiagų inžinerijoje. Sparčiai besivystanti pramonė kelia vis didesnius reikalavimus konstrukcinėms medžiagoms, dažnai dirbančioms korozijos, aukštatemperatūrės oksidacijos, įvairių trinties ir dilimo rūšių sąlygomis. Apsauginių sluoksnių formavimas yra vienas iš veiksmingiausių metodų apsaugoti detalių paviršius nuo kenksmingų aplinkos veiksnių, sutaupyti brangiai kainuojančius metalus, sumažinti remonto išlaidas, gerokai padidinti gaminių darbinį resursą. 

Yra žinoma ir taikoma daug įvairių paviršių dengimo būdų. Atskirą grupę sudaro terminio purškimo technologijos. Šiuo metu terminis purškimas yra labai išsivysčiusi pasaulio ekonomikos šaka su metine apyvarta apie 5 mlrd. JAV dolerių (Коробов 2010). Terminį purškimą sudaro apie 10 savarankiškų metodų, daugelis iš kurių plačiai taikomas įvairiausiose pramonės srityse.

Gaunamų dangų eksploatacinės savybės didele dalimi priklauso nuo susidarančios struktūros. Todėl struktūros optimizavimas yra viena iš terminio purškimo technologijų vystymo krypčių. Struktūrai turi įtakos purškiamos medžiagos cheminė sudėtis, pasirinktas purškimo būdas ir jo parametrai ir kiti veiksniai. Taikant vienus metodus gaunamos porėtos sluoksninės anizotropinės struktūros, taikant kitus – gaunami monolitiniai sluoksniai su struktūra, artima lieto metalo struktūrai. Pastaruoju atveju besikeičiantys proceso parametrai ypač turi įtakos tiek fazinei, tiek struktūrinei gaunamų dangų sudėčiai. Toks kristalizacijos proceso kinetikos jautris rodo, kad dangų struktūra gali būti kontroliuojama, kryptingai veikiant jos susidarymą. Specialūs kristalizacijos procesą kontroliuojantys metodai yra gerai žinomi ir taikomi metalurgijoje. Veikiant besikristalizuojančių metalų lydalus magnetinio lauko impulsais, ultragarsu, žemo dažnio vibracijomis, įvedant inokuliatorius ir modifikatorius bei taikant kitus specialius metodus gaunami geresnės struktūros ir savybių lydiniai, metalų ruošiniai ir liejiniai. Vibracinis apdorojimas taip pat sėkmingai naudojamas kaip efektyvi priemonė struktūrai ir savybėms gerinti ir vidiniams įtempiams mažinti. Duomenų apie vibracinio apdorojimo taikymą terminio purškimo technologijose labai mažai ir tai neleidžia spręsti apie jų taikymo naudingumą. 
Darbo aktualumas

Darbe tiriamos nikelio pagrindo purkštosios perlydomosios dangos, kurios plačiausiai taikomos chemijos, naftos perdirbimo, stiklo ir kitose pramonės šakose siekiant padidinti paviršių atsparumą dilimui esant korozinei terpei ir aukštatemperatūrei oksidacijai. Šioms dangoms pagaminti taikomas dviejų pakopų procesas: miltelių užpurškimas ant paruošto substrato ir užpurkštos dangos perlydymas. Perlydyti dangas galima įvairiais metodais. Labiausiai paplitęs ekonomiškas ir universalus liepsninis perlydymas. Dėl didelio proceso našumo jis ypač tinkamas didelių matmenų dengiamiems paviršiams, pvz. naftos gręžinių gręžimo įrenginiuose, žemės ūkio technikoje ir pan. 
Perlydant užpurkštą dangą medžiaga išlydoma, o aušimo metu susidaro kristalizacijos užuomazgos, vyksta lydinio dezoksidacija, degazacija ir sparti kristalizacija. Šie veiksniai lemia susidarančios dangos struktūrą ir savybes. Antikorozines dangos savybes užtikrina gausiai legiruota chromu nikelio pagrindo matrica. Mechaninės savybės labiau priklauso nuo kristalizacijos metu susidarančių kietųjų intarpų rūšies ir kiekio. Nikelio dangų kokybė gerinama optimizuojant ir modifikuojant struktūrą. Tai pasiekiama dviem pagrindiniais būdais: didinant kietųjų intarpų kiekį dangos sluoksnyje ir formuojant smulkesnę mikrostruktūrą. Daugeliu tyrimų įrodyta, kad vibracijų taikymas lydalų kristalizacijos metu leidžia homogenizuoti ir susmulkinti liejamų gaminių struktūrą, sumažinti porų ir kitų defektų kiekį, tuo pačiu pagerinti mechanines charakteristikas ir specialiąsias savybes, todėl šį būdą tikslinga pritaikyti formuojant perlydomąsias apsaugines dangas.   

Šiuo metu trūksta duomenų apie vibracijų poveikį perlydomajai dangai jos kristalizacijos metu, todėl šiame darbe siekiama ištirti žemo dažnio vibracinio apdorojimo poveikį perlydomųjų Ni pagrindo dangų struktūrai ir savybėms. 

Tyrimų objektas

Vibracinio apdorojimo poveikis termiškai užpukštų ir taikant vibracinį apdorojimą perlydytų Ni pagrindo dangų struktūrai ir savybėms.
Darbo tikslas

Išaiškinti vibracinio apdorojimo poveikį purkštųjų perlydomųjų Ni pagrindo dangų struktūrai ir savybėms, kai vibracinis apdorojimas taikomas perlydymo metu.
Darbo uždaviniai

Darbo tikslui pasiekti darbe spręsti šie uždaviniai:

1. Ištirti purkštųjų perlydomųjų Ni pagrindo dangų, gautų taikant perlydymo metu įvairių parametrų vibracinį apdorojimą, mikrostruktūrą ir savybes.
2. Nustatyti perlydytų dangų kokybinių charakteristikų (mikrostruktūros, kietumo, atsparumo dilimui, atsparumo korozijai, šiurkščio) priklausomybes nuo vibracijų parametrų.
Tyrimų metodika
Disertacijoje taikomi analitiniai ir eksperimentiniai tyrimo metodai bei lyginamoji analizė.

Darbe buvo tiriamos purkštosios perlydomosios Ni pagrindo dangos, vibruotos perlydymo metu keičiant vibracinio apdorojimo parametrus – kryptį, dažnį ir amplitudę. Eksperimentams naudoti 2 rūšių nikelio pagrindo milteliai. Mažiau legiruoto lydinio milteliuose buvo ~82 % Ni, daugiau legiruoto – ~67 % Ni.  Užpurkštos dangos buvo perlydytos be vibracijų ir taikant vibracinį apdorojimą. Dangų struktūra ir savybės buvo tiriamos taikant šiuolaikinius tyrimo metodus: optinę mikroskopiją, nuskaitančiąją elektroninę mikroskopiją, rentgeno mikroanalizę, rentgeno spindulių difrakciją bei diferencinę terminę analizę. Dangų savybės tirtos taip pat atliekant potenciodinaminės poliarizacijos, kietumo, mikrokietumo, paviršiaus šiurkštumo matavimus ir dilimo bandymus.

Darbo mokslinis naujumas

Rengiant disertaciją buvo gauti šie medžiagų inžinerijos mokslui nauji rezultatai:

1. Vibracinis apdorojimas panaudotas Ni pagrindo plonų purkštųjų dangų perlydymo metu.

2. Kompleksiškai ištirtos Ni pagrindo dangos, kristalizacijos metu paveiktos mechaninių virpesių. Nustatyta, kad vibracijos turi įtakos dangos mikrostruktūros susidarymui ir savybėms (kietumui, atsparumui dilimui, šiurkštumui). Nustatyta, kad susidarantiems mikrostruktūros ir savybių pokyčiams turi įtakos taikomų vibracijų dažnis, amplitudė ir kryptis.
3. Taikant vibracinį apdorojimą mažiau legiruotoms (~82 % Ni) dangoms su vyraujančia γ-Ni kietojo tirpalo kristalizacija vibracijos smulkina struktūros darinius, tuo pačiu didina dangos kietumą ir gerina atsparumą dilimui.
4. Tiriant struktūros susmulkėjimą dangose nustatyta, kad ženklūs struktūros susmulkėjimo efektai gaunami tam tikrame vibracijų parametrų intervale taikant skirtingus dažnio ir amplitudės derinius.  

5. Gausiai legiruotose (~67 % Ni), boridus sudarančiose, perlydomosiose Ni pagrindo dangose vibracinis apdorojimas dangoje sukuria sluoksninę struktūrą su tolydžiu mikrokietumo didėjimu nuo sulydymo linijos link paviršiaus, tuo pačiu didina dangos pagrindinio darbinio sluoksnio kietumą nebloginant antikorozinių dangos savybių ir mažina gaunamų dangų paviršiaus šiurkštį po perlydymo.
6. Gausiai legiruotų Ni pagrindo dangų sluoksninės struktūros susidarymui ir paviršiaus šiurkštumo sumažėjimui taikomų vibracijų amplitudės didinimas turėjo stipresnį poveikį negu dažnio kitimas.
Darbo rezultatų praktinė reikšmė
Vibracinio apdorojimo procesas yra paprastas bei nebrangus ir gali būti taikomas įvairios formos ir masės detalėms. Darbe gauti rezultatai tiesiogiai susiję su pačių vibracijų dažniu ir amplitude, todėl gali būti pritaikytas bet koks pramoninis vibratorius, leidžiantis gauti darbe apibrėžtus vibracijų parametrus. Tyrimų metu nustatytas vibracinio apdorojimo kompleksinis poveikis. Pritaikius darbe apibrėžtų efektyviausių parametrų vibravimą perlydomosioms dangoms galima gauti glotnesnio paviršiaus, sustiprintos struktūros, atsparesnes dilimui ir korozijai dangas.
Ginamieji teiginiai

3. Žemo dažnio vibracinis apdorojimas, taikomas perlydymo metu, turi įtakos purkštųjų perlydomųjų Ni pagrindo dangų struktūrai ir savybėms, skirtingai veikia skirtingos cheminės sudėties perlydomąsias dangas ir gerina jų savybes.
4. Taikant žemo dažnio vibracinį apdorojimą purkštųjų Ni pagrindo dangų perlydymo metu naujos fazės ar struktūros dariniai nesusidaro. 
Darbo rezultatų aprobavimas

Disertacijos tema yra atspausdinti 4 moksliniai straipsniai: vienas – ISI Web of Science duomenų bazės leidinyje (Škamat et al. 2010); du – kitų tarptautinių duomenų bazių leidiniuose (Valiulis ir Škamat 2010, Škamat ir Valiulis 2010), vienas – recenzuojamoje konferencijos medžiagoje (Škamat et al. 2012). Taip pat vienas straipsnis yra priimtas spaudai ISI Web of Science duomenų bazės leidinyje (Škamat et al. 2014).
Disertacijoje atliktų tyrimų rezultatai buvo paskelbti aštuoniose mokslinėse konferencijose Lietuvoje ir užsienyje: 

· Jaunųjų mokslininkų konferencijoje „Mokslas – Lietuvos ateitis“ 2009 m., Vilniuje;

· Tarptautinėse konferencijose „Mechatronic Systems and Materials“ 2009 m. ir 2013 m., Vilniuje;
· Tarptautinėje konferencijoje „Vibroengineering “ 2010 m., Kaune;
· Respublikinėse konferencijose „Medžiagų inžinerija“ 2010 m. ir 2012 m., Kaune;
· Jaunųjų mokslininkų konferencijoje „Fizinių ir technologijos  mokslų tarpdalykiniai tyrimai“ 2011 m., Vilniuje.

· Tarptautinėje mokslinėje konferencijoje “Science and education as a leading factor in strategy Kazakhstan – 2030” 2012 m., Karagandoje.
Disertacijos struktūra

Disertaciją sudaro įvadas, trys skyriai, rezultatų apibendrinimas, literatūros šaltinių ir autoriaus publikacijų sąrašai ir trys priedai.

Darbo apimtis yra 94 puslapiai, neskaitant priedų, tekste panaudotos 3 numeruotos formulės, 46 paveikslai ir 18 lentelių. Rašant disertaciją buvo panaudota 100 literatūros šaltinių. 

1

Terminio purškimo technologijos. Vibracinis apdorojimas medžiagų inžinerijoje
Skyriuje apžvelgiamos terminio purškimo technologijos, jų raida ir ypatumai. Detaliau analizuojama perlydomųjų Ni pagrindo dangų sandara, įvairių veiksnių įtaka jos susidarymui. Apžvelgiamos vibracinės technologijos, jų vieta medžiagų inžinerijoje ir analizuojama galimybė pritaikyti vibracinį apdorojimą terminio purškimo dangų perlydymo metu.
Skyriaus tematika paskelbti du autoriaus straipsniai (Škamat ir Valiulis 2010, Valiulis ir Škamat 2010)

1.1. Terminio purškimo technologijos
Dabartiniu metu žinoma daug įvairių paviršiaus padengimo ir modifikavimo būdų. Atskirą grupę sudaro terminio purškimo technologijos, kurių esmė yra susmulkinti metalinę arba nemetalinę medžiagą ir dispersiniu srautu išlydytoje ar pusiau išlydytoje būsenoje užpurkšti ją ant paruošto paviršiaus. Supaprastinta terminio purškimo schema pateikiama 1.1 paveiksle. 

1.1 pav. Terminio purškimo schema

Fig. 1.1. The scheme of thermal spraying: 1 – spraying material, 2 – coating, 
3 – substrate, 4 – heat energy, 5 – carrier gas; 6 – flow of heated and accelerated particles
Bendru atveju terminis purškimas charakterizuojamas kaip paprastas, našus, universalus ir palyginti nebrangus būdas, leidžiantis ant įvairių substratų formuoti įvairaus storio, nuo 0,02 mm iki 50 mm (Babiak et al. 2006, Grainger and Blunt 1998), dangas iš plataus spektro medžiagų: metalų (Fe, Ni, Co, Cu, Mo, Al, Zn, Sn, Cr ir įvairių lydinių jų pagrindų), polimerų (pvz. poliesterio), keramikos (pvz. Al, Ti, Zr ir Cr oksidų, magnio cirkonato, hidroksilapatito ir t. t.), kompozitų (metalų ir jų lydinių kompozitai su karbidais, boridais, oksidais, grafitu ir kt.) (Babiak et al. 2006, Dorfman 2012, Grainger and Blunt 1998, Valiulis 2005). Purškimo procesui naudojamos medžiagos gali būti pilnavidurės arba miltelinės vielos, strypai, milteliai ar skysčiai. Tarp kitų privalumų taip pat pažymima: galimybė atlikti procesą lauko sąlygomis; mažas terminis poveikis substratui (išskirus purškimo-perlydymo metodą); beveik jokių dydžio ir formos apribojimų dengiamam paviršiui; galimybė padengti tiek visą detalę, tiek atskirą jos paviršiaus vietą. Dėl naudojamų medžiagų įvairovės terminis purškimas taikomas įvairiausiose srityse (Gedzevičius 2005, Valiulis 2005): naftos ir chemijos pramonėje, laivų ir tiltų statyboje, mašinų gamyboje, transporte ir aviacijoje, atominėje energetikoje ir kosminėje pramonėje, medicinoje, elektronikoje ir elektrotechnikoje, maisto pramonėje ir kt. Pagrindinės purkštųjų dangų funkcijos – tai darbinių paviršių restauravimas ir remontas; apsauga nuo korozijos; apsauga nuo abrazyvinio, erozijos, trinties ir kitų nusidėvėjimo formų; termoizoliacija arba terminis laidumas; elektros izoliacija arba laidumas; apsauga nuo aukštatemperatūrės korozijos ir oksidacijos; ir t. t. (Dorfman 2012).

1.1.1. Purškiamųjų dangų formavimo ir struktūros ypatumai 

 Kiekvienas purškimo būdas yra savitas, tačiau dangos formavimo principas daugumai jų yra panašus. Purškiamoji medžiaga kaitinama energijos šaltinio. Išlydytos purškiamos medžiagos lašeliai įgreitinami transportuojančių dujų srautu ir nukreipiami į dengiamą paviršių. Skriejantys lašeliai kristalizuojasi per labai trumpą laiką, kartais nespėję pasiekti substrato. Susiduriant dalelėms su substratu arba jau užpurkštomis dalelėmis kinetinė energija virsta šilumine, išlydytos medžiagos lašeliai išsitaško ir kristalizuojasi, o skriejimo metu jau susikristalizavusios dalelės susidūrę su paviršiumi tik deformuojasi. Dėl mažų proceso temperatūros ir dalelių skriejimo greičio dalis dalelių gali nusėsti ant paviršiaus net be didelių formos pokyčių, sudarydamos tokiu būdu akytą, su tuštumomis sluoksnį. Dėl koncentruoto šilumos poveikio purškimo metu dalelės gali reaguoti su deguonimi, azotu, vandeniliu; susidaro oksidai, nitridai, hidridai; dalis legiruojančių elementų gali išgaruoti. Tokiu būdu užpurkšta danga paprastai turi sluoksninę (lamelių) heterogeninę anizotropinę struktūrą, kuri, priklausomai nuo taikomo metodo ir medžiagos, charakterizuojama tam tikru akytumu bei oksidų, užterštumų ir kitų defektų kiekiu. Dangos formavimas purškimo metu ir tipinė užpurkšto sluoksnio struktūra parodyta 1.2 paveiksle (Babiak et al. 2006). 

1.2 pav. Dangos formavimas terminiu purškimu

Fig. 1.2. Formation of thermal spray coating: 1 – as-sprayed layer, 2 – substrate, 
3 – heated and accelerated particle, 4 – cavity, 5 – oxide inclusion, 6 – unmelted particle, 7 – rough substrate surface
Purškiamųjų dangų kokybė taip pat įvertinama sukibimo su substratu stiprumu, dažnai dar vadinamu tiesiog adhezija, bei dalelių ir atskirų jų sluoksnių sukibimu tarpusavyje pačioje dangoje (kohezija). Dalelių sukibimas įvyksta joms mechaniškai užstringant dengiamo paviršiaus nelygumuose ir lokaliai susilydant su paviršiumi oksidų plėvelės pažeidimo vietose (mikrosuvirinimas), taip pat dėl susidarančių cheminių ryšių, difuzijos, veikiant elektrostatinėms jėgoms (Balic et al. 2009, Gedzevičius 2005). Be purškiamos medžiagos prigimties bei skriejančių dalelių temperatūros ir greičio adheziniam stiprumui lemiamą įtaką turi substrato medžiaga ir tokios substrato charakteristikos, kaip šiurkštis, temperatūra. Todėl terminio purškimo technologijose ypatingas dėmesys skiriamas dengiamo paviršiaus paruošimui. 

1.3 pav. Veiksniai, įtakojantys terminio purškimo procesą

Fig. 1.3. Factors influencing the thermal spray process: 1 – gas, 2 – electric energy source, 3 – spraying flow; 4 – introducing of spraying material; 5 – spraying powder, 
6 – substrate 
Įvairiems substratams taikomos skirtingos paruošimo procedūros, tačiau iš esmės siekiama pašalinti nešvarumus (kai kurioms medžiagoms – oksido plėveles) bei suteikti tam tikrą mikroreljefą, tuo pačiu didinant kontaktinio paviršiaus plotą ir, atitinkamai, paviršinę energiją. Prieš purškiant substratas dažnai pakaitinamas. Pakaitinimo metu sudega riebalų, tepalų likučiai, išgaruoja drėgmė. Pakaitinimas leidžia taip pat sumažinti liekamuosius terminius įtempius, turinčius savo ruožtu įtakos adhezinio ir kohezinio sukibimo stiprumui.
Bendru atveju terminio purškimo procesas ir gaunamos dangos galutinė kokybė priklauso nuo daugelio veiksnių. Pavyzdžiui Fauchais, kruopščiai išanalizavęs plazmos purškimo procesą, savo darbe (Fauchais 2004) nurodo, kad apie 50–60 tarpusavyje priklausomų proceso parametrų turi įtakos plazma užpurkštų dangų mechaninėms ir eksploatacinėms savybėms. Šie parametrai susiję su energijos šaltiniu, purškiama medžiaga, degiklio konstrukcija, substratu, dengimo technika ir t. t. 1.3 paveiksle pateikta schema, apimanti daugumą veiksnių, būdingų pagrindiniams miltelių purškimo metodams (Schneider et al. 2006).
1.1.2. Terminio purškimo raida 

Terminio purškimo technologijų pradininku laikomas Šveicarijos inžinierius Max Ulrich Schoop, kuris dar XX amžiaus pradžioje pradėjo purškimo eksperimentus su švinu ir alavu. Acetileno – deguonies liepsna buvo naudojama metalo vielai išlydyti ir nukreipti išlydytų lašelių srautą link dengiamo paviršiaus. Taip 1909 metais buvo įregistruotas patentas originaliu pavadinimu „Powder metal and wire-flame spraying“, davęs pradžią naujai dangų technologijų krypčiai – terminiam purškimui. Kiek vėliau be metalinių vielų buvo pradėta taikyti ir metalų miltelius. Naujos galimybės atsivėrė kai 1911 metais Schoop užpatentavo kitą – elektrolankinį – metodą, leidžiantį naudoti daugiau įvairių metalų. Šiuo atveju purškiamoji medžiaga tiekiama dviejų vielų, tarp kurių dega lankas, pavidalu. Aukšto slėgio dujų (paprastai oro) srautas nukreipia išsilydžiusių vielų daleles ant dengiamo pagrindo. Taip prasidėjo dviejų pagrindinių terminio purškimo metodų – elektrolankinio ir liepsninio – raida. Ankstyvaisiais vystymo dešimtmečiais jie dažniausiai buvo taikomi apsaugai nuo korozijos. Kiti metodai buvo išrasti daug vėliau, tačiau iki šiol elektra ir degiųjų medžiagų degimo/sprogimo reakcija yra du pagrindiniai energijos šaltiniai, naudojami terminio purškimo technologijose.

Dabartiniu metu galima išskirti apie 10 savarankiškų terminio purškimo metodų ir dar kelis išvestinius. Dažniausiai jie grupuojami pagal naudojamą energijos šaltinį. Viena iš klasifikacijų, apimanti pagrindinius šiuo metu žinomus metodus, pateikiama 1.4 paveiksle (Babiak et al. 2006). Ji gali būti papildyta dar keliais, pvz. tokiais, kaip liepsnos purškimas su perlydymu bei elektromagnetinis miltelių nusodinimas (Simunovic 2010). 

1.4 pav. Terminio purškimo metodų klasifikacija pagal naudojamą energijos šaltinį

Fig. 1.4. Classification of thermal spray methods according to the energy source
Dėl palyginti žemos temperatūros ir nedidelio purškimo srauto greičio liepsninis ir elektrolankinis metodai priskiriami prie žemos energijos procesų, kuriems pavadinti dar dažnai vartojamas terminas metalizacija (Grainger and Blunt 1998). Šiais metodais gaminamos dangos paprastai charakterizuojamos palyginti dideliu akytumu ir silpnu sukibimu su substratu. Nedidelis porų ir tuštumų kiekis gali būti naudingas, nes liekamųjų įtempių lygis porėtose dangose paprastai žemesnis ir galima purkšti storus sluoksnius be rizikos, kad jie atšoks. Poros taip pat gali atlikti lubrikanto rezervuarų funkcijas kai dengiami trinties veikiami paviršiai. Bendrai, proceso parametrų optimizavimas ir kruopštus dengiamo paviršiaus paruošimas leidžia gauti šiais metodais kokybiškas dangas. Taip pat dėl žemos savikainos, paprastai valdomos ir lengvai kilnojamos įrangos tam tikrose srityse šie procesai leidžia pasiekti puikių rezultatų ir iki šiol plačiai taikomi. Kaip pavyzdį galima pateikti geležinkelių tiltą Filadelfijoje (Ridge Avenue bridge, Philadelphia), kurio metalinės konstrukcijos 1937 metais buvo padengtos 250 µm storio gryno cinko danga ir lygi šiol išsilaikė geros būklės. 

Pagerinti gaunamų dangų charakteristikas buvo siekiama visų pirmą didinant bendrą proceso energiją. Taip, elektros lanko ir deguonies–kuro degimo pagrindu buvo sukurti vadinamieji didelės energijos metodai tokie, kaip didelio greičio purškimas (HVOF ir HVAF), detonacinis purškimas (DG, D-gan arba DGS), plazmos purškimas (PP). Kartu su tradiciniu liepsniniu ir elektrolankiniu jie sudaro penketuką svarbiausių terminio purškimo metodų (Babiak et al. 2006, Gedzevičius 2005). Prie jų galima pridėti purškimo su perlydymu metodą, kuris sukurtas tradicinio liepsninio purškimo pagrindu, naudoja šiam metodui specialiai sukurtas medžiagas ir įrankius, atliekamas taikant tam tikras procedūras, yra plačiausiai taikomų metodų sąraše ir gali būti išskirtas kaip visiškai savarankiškas terminio purškimo būdas. 

Vien tik kinetinės energijos panaudojimo pagrindu taip pat buvo sukurtas šaltasis dujinis purškimas. Aukšto slėgio oro srautas viršgarsiniu (400–700 m/s) greičiu nukreipia purškiamos medžiagos miltelius link substrato. Susidūrimo metu kinetinė energija virsta šiluminė, dalelės įkaista, plastiškai deformuojasi ir sudaro tvirtą, mažai porėtą paviršinį sluoksnį, gerai sukibusi su pagrindu. Dalelių pernešimas šaltoje būsenoje (paprastai iki 100 ºC) leidžia išsaugoti pradinę cheminę dalelių sudėtį nes eliminuojami neigiami efektai, būdingi „karštiems“ procesams: dalelių oksidavimas ir legiruojančių elementų išdegimas oro sraute. Taip pat leidžia išvengti pagrindinio metalo terminio poveikio, sukeliančio deformacijas ir neigiamus struktūros pokyčius. 

Terminio purškimo metodu vystymas šilumos ir kinetinės energijų didinimo kryptimi leido ne tik gaminti tankias gerai sukibusias dangas, bet ir gerokai praplėsti purkštųjų dangų taikymo sritis dėl galimybės purkšti didesnės lydymosi temperatūros, atsparias aukštoms temperatūroms bei įvairiems mechaniniams poveikiams medžiagas. Galimybė formuoti kokybiškas daugiafunkces dangas paskatino sparčią terminio purškimo plėtrą įvairiausiose pramonės srityse. 
Kitas veiksnys, turintis svarią įtaką terminio purškimo technologijų plėtrai, yra 2003 metais priimta RoHS direktyva (Restriction of Hazardous Substances Directive), ribojanti naudojimą šešių pavojingų medžiagų, tarp kurių yra kancerogeninis šešiavalentis chromas Cr6+, susidarantis galvaninio chromavimo metu. Šiuo metu daugelyje sričių vietoje galvaninių Cr dangų plačiai taikomos atsparios terminio purškimo dangos.
 1.1.3. Terminis purškimas su perlydymu 
Terminis purškimas su perlydymu buvo sukurtas visų pirmą siekiant pagerinti dangos ir substrato sukibimą (Grainger and Blunt 1998). Purškimo su perlydymu technologija paprastai numato du žingsnius: purškiamos medžiagos (paprastai miltelių pavidalo) užpurškimas ir užpurkšto sluoksnio perlydymas. Purškimas dažniausiai atliekamas deguonies ir acetileno mišinio liepsnos arba plazmos purškimo degikliu (ASM International 2000, Grainger and Blunt 1998). Miltelių dalelės, skriedamos dujų sraute, dalinai oksiduojasi ir nusėda ant dengiamo paviršiaus paprastai net be didelių formos pokyčių, sudarydamos tokiu būdu akytą, su tuštumomis tarp dalelių sluoksnį, turinti silpną adheziją su substratu. Pačios dalelės, kaip ir atskiri dalelių sluoksniai, yra taip pat silpnai sukibusios tarpusavyje. Perlydymo metu dalelės dalinai arba visiškai išsilydo, yra užpildomos tuštumos, suformuojamas tankus ir glotnus monolitinis sluoksnis, turintis tvirtą metalurginį ryšį su substratu (pvz. naudojant plieno substratą adhezinis stipris tempiant gali sudaryti apie 380–550 MPa priklausomai nuo dangos rūšies). 
Perlydytos dangos mikrostruktūra iš esmės skiriasi nuo užpurkštos dangos mikrostruktūros ir labiau artima lieto metalo struktūrai. Perlydymo operacija atliekama tuo pačiu metu su purškimu arba vėliau, po purškimo. Kaitinama kol pasiekiama temperatūra tarp dangos lydinio liquidus ir solidus temperatūrų, paprastai iki 1000–1100 ºC. Tam naudojami specialiai perlydymui skirti arba paprasti liepsnos degikliai, kaitinimo krosnys, indukcinio kaitinimo įranga, lazeriai. Po perlydymo paliekama ataušti arba atliekamas terminis apdorojimas.

Procesas ypač lengvai mechanizuojamas taikant jį besisukantiems cilindriniams paviršiams, todėl efektyviai naudojamas dengiant tokias detales, kaip velenai, įvorės, movos ir t. t. Perlydymo metu iki aukštų temperatūrų įkaista ne tik danga, bet ir substratas. Todėl pagrindinis reikalavimas substrato medžiagai, kad jos solidus temperatūra būtų didesnė už perlydymo proceso temperatūrą. Dažniausia dengiami įvairių rūšių plienai. Naudojant užgrūdinamus plienus laikomasi tam tikrų terminių režimų perlydymo metu bei taikomas atitinkamas terminis apdorojimas po perlydymo. Tai leidžia išvengti užgrūdintų struktūrų formavimosi. Dengiant purškimo perlydymo būdu didelius plotus arba didelės masės detales bei purškiant kietuosius lydinius taip pat naudojami specialūs temperatūrų režimai. Daug šilumos įvedama purškimo stadijoje ir perlydymas pradedamas esant substrato temperatūrai apie 500–700 ºC. Tokiu būdu sumažinamas terminis smūgis bei liekamieji terminiai įtempiai, turintys įtakos substrato ir dangos sukibimui bei dangos eksploatacinėms savybėms. 
1.1.4. Purškiamieji perlydomieji lydiniai 

Šiuo metu gaminami perlydomieji kobalto, nikelio ir geležies lydiniai (Grainger and Blunt 1998, Пантелеенко 2003).Taip pat yra duomenų apie perlydomuosius vario lydinius (Пантелеенко 2003). Paprastai tai milteliai ar jų mišiniai su kietosiomis dalelėmis, dažniausiai karbidais. Specialiai sukurta perlydomųjų lydinių cheminė sudėtis užtikrina žemesnę lydymosi temperatūrą, lydinys gerai vilgo substratą ir suriša oksidus. Visa tai leidžia kokybiškai atlikti perlydymą ore nenaudojant papildomų fliusų arba kitos apsaugos. Priklausomai nuo legiruojančių elementų, jų kiekio ir santykio užtikrinamos įvairios gaunamų dangų charakteristikos.
1.1.5. Purškiamieji perlydomieji nikelio lydiniai
Nikelio pagrindo dangos efektyviausiai taikomos kai reikalaujamas paviršiaus atsparumas dilimui esant korozinei terpei ir aukštatemperatūrei oksidacijai (Sidhu et al. 2006). Apsauginės nikelio pagrindo dangos labai paplito įvairiose pramonės srityse visų pirma dėl paties nikelio išskirtinių savybių. Grynas nikelis yra tąsus ir plastiškas nes iki lydymosi taško (1453 ºC) išlaiko KCP gardelę, todėl tąsus–trapus perėjimas nikelio lydiniams nebūdingas. Nikelis pasižymi geru koroziniu atsparumu atmosferoje, gėlame vandenyje, deaeruotose neoksidinėse rūgštyse ir labai geru atsparumu šarmuose. Su daugeliu elementų nikelis sudaro kietąjį tirpalą ir gali ištirpinti jų daug ir įvairiais santykiais. Tai leidžia keičiant legiruojančių elementų kiekį ir santykį varijuoti specialiąsias lydinių savybes plačiame diapazone: pagerinti mechaninį atsparumą sustiprinant kietąjį tirpalą, suformuojant dispersines fazes ir kietuosius intarpus,  taip  pat pagerinti atsparumą korozijai ir aukštatemperatūrei oksidacijai. Dėl paminėtų priežasčių nikelis yra puikus pagrindas apsauginėms dangoms kurti (ASM International 2000).

Nikelio purkštųjų perlydomųjų dangų pagrindą sudaro Ni–B–Si sistema su kitais legiruojančiais elementais (Miguel et al. 2003). Svarbiausi iš jų, praktiškai naudojami visuose komerciniuose milteliuose, yra Cr, C, Fe. Dažnai šios sistemos apibrėžiamos kaip Ni–Cr–B–Si arba Ni–Cr–B–Si–Fe–C sistemos. Kiti elementai, dažnai naudojami šio tipo perlydomiems lydiniams legiruoti, yra Mo, Cu, Co, W ir kt. 

Perlydomųjų Ni lydinių svarbiausieji legiravimo elementai yra boras ir silicis. Boras, formuodamas lengvai lydžią eutektiką su nikeliu, sumažina bendrą lydinio lydymosi temperatūrą ir praplečia solidus–liquidus intervalą, tokiu būdu labai palengvindamas perlydymo procedūrą. Boras, kartu su siliciu, surišdamas oksidus, neišvengiamai formuojančius miltelių dalelių ir substrato paviršiuose purškimo metu, perlydymo stadijoje sudaro lengvus stiklo pavidalo šlakus, kurie išplaukia į paviršių (Tu et al. 1997): 

Perlydomosiuose lydiniuose silicis yra ne tik dezoksidatorius, bet ir svarbus metalinės matricos elementas, formuojantis intermetalinius junginius Ni5Si2 ir Ni3Si, turinčius didelę įtaką lydinių mechaniniam atsparumui (ASM International 2000, Kim et al. 2003). 6 % nurodomi šaltinyje (Kim et al. 2003), kaip riba, tačiau Si kiekis, pakankamas silicidų formavimuisi, priklauso nuo chromo ir boro kiekio lydinyje. Mažiausias silicio tirpumas nikelyje yra esant 8 % chromo (Kim et al. 2003), tuo pačiu metu kuo didesnis yra boro kiekis, tuo mažiau silicio reikia, kad susidarytų silicidai (ASM International 2000). Dėl riboto boro tirpumo nikelyje, esant jo kiekiui didesniam kaip 2 % be pirminės kietosios fazės – nikelio borido Ni3B gali susidaryti ir kiti įvairių metalų (dažniausiai Cr) pagrindo kietieji intarpai – boridai. 

Chromas. Nikelis gali ištirpinti apie 35 % chromo (ASM International 2000). Perlydomuosiuose lydiniuose jo gali būti įvairiai: pavyzdžiui, nuo 0,08 % Colmonoy 23A lydinyje iki 29 % Colmonoy 84 (ASM International 2000). Su nikeliu chromas sudaro kietąjį pakeitimo tirpalą ir formuoja austenito (γ) matricą su KCP gardele. Grigorescu savo darbe (Grigorescu et al. 1995) rašo, kad esant nedideliems Cr kiekiams iki 8 %, daugiakomponenčių metalinių sistemų struktūra labiausiai priklauso visgi nuo B ir Si kiekių. Didėjant Cr kiekiui mažėja nikelio boridų iki visiško jų nebuvimo. Tuo pačiu metu stabilizuojami M7C3 ir M23C6 tipų kompleksiniai karbidai. Taip pat pažymima, kad Cr įtakoja Ni–B–Si lydinių elgseną kaitinimo metu, tuo pačiu neturėdamas įtakos kristalizacijos procesui. Nikelio legiravimas chromu gerokai padidina jo patvarumą oksiduojančiose terpėse (Kравцов 1999). Kristalizacijos metu chromas, reaguodamas su C ir/arba su B taip pat formuoja kietuosius intarpus: karbidus, boridus, karboboridus, borokarbidus. Tokiu būdu šio tipo dangose chromas užtikrina geras antikorozines ir tribologines savybes bei mechaninį atsparumą (Zhang et al. 2007, Miguel et al. 2003, Grigorescu et al. 1995, Gomez-del Rio et al. 2008). 

Dauguma komercinių šio tipo miltelių pritaikyta lydiniams geležies pagrindu dengti. Nedideli geležies kiekiai miltelių sudėtyje pagerina plieninio substrato vilgumą perlydymo metu, skatina tvirto metalurginio ryšio susidarymą tarp dangos ir substrato, modifikuoja difuzijos greitį (Grigorescu et al. 1995). Tačiau, dėl geležies didesnio kinematinio klampumo (Мамина 2009) palyginus su Ni, esant Fe kiekiui didesniam kaip 5 % blogėja perlydomo sluoksnio takumas ir sumažėja kietumas. Mineralinių rūgščių tirpalai geležį tirpdo labiau negu kitus lydinio elementus, todėl milteliuose būna nedaug Fe. 

Įvertinti atskirai kiekvieno elemento įtaką remiantis literatūros analize sudėtinga, nes autoriai lygina komercinius miltelius, besiskiriančius ne vieno, bet kelių elementų kiekiu. Visgi, gali būti apibrėžtos bendros tendencijos. Didėjant boro ir silicio kiekiui mažėja lydymosi pradžios temperatūra ir plečiasi solidus–liquidus intervalas. Dangų kietumas ir atsparumas dilimui, didėjant Cr, B, Si, C kiekiu, didėja, tačiau smūginio tąsumo charakteristikos blogėja.  

Tokiu būdu, keičiant legiruojančių elementų santykį lydinyje, lydinio specialiosios savybės keičiasi plačiame diapazone – nuo palyginti minkštų (~300 HV), antifrikcinių, pasižyminčių puikiomis antikorozinėmis savybėmis ir cheminiu patvarumu aukštose temperatūrose iki labai kietų (~780 HV), eksploatuojamų sunkiomis dilimo, erozijos, kavitacijos sąlygomis dažnai esant agresyviai korozinei aplinkai.
1.1.6. Perlydomųjų nikelio pagrindo dangų sandara 

Dangos struktūra po perlydymo tampa artima lieto metalo struktūrai. Cheminė miltelių sudėtis ir pasirinktas purškimo/perlydymo metodas yra svarbiausi veiksniai, lemiantys galutinę purkštųjų perlydomųjų dangų mikrostruktūrą ir, atitinkamai, savybes. Iš rezultatų, skelbiamų įvairiuose darbuose (Gonzalez et al. 2007, Navas et al. 2006, Serres et al. 2010), matyti, kad fazinė sudėtis labiau priklauso nuo cheminės sudėties, tuo tarpu mikrostruktūros dedamųjų morfologiją, dydį, pasiskirstymą lemia daugiausia pasirinktas metodas ir jo parametrai.
 A.1 lentelėje (A priedas) pateiktos fazės, aptinkamos įvairios cheminės sudėties perlydomosiuose Ni pagringo lydiniuose taikant įvairius dangų gamybos metodus. Iš pateiktų duomenų matyti, kad šio tipo lydinių struktūros pagrindą sudaro γ-fazė. Tai KCP gardelės Ni pagrindo kietasis tirpalas, kuriame gali būti didelis legiruojančių elementų kiekis. Perlydomuosiuose lydiniuose nikelis kartu su boru (ir kartais siliciu) taip pat formuoja lengvai lydžias eutektikas. Dvi šios fazės (Ni pagrindo kietasis tirpalas ir Ni pagrindo eutektika) dažniausiai sudaro nikelinių dangų metalinę pakankamai plastišką matricą, kuri sukietinama įvairiais kietaisiais intarpais. Pirminė, paprastai Ni kietojo tirpalo, fazė dažniausiai turi lygiaašių arba netaisyklingų grūdelių formą. Priklausomai nuo taikomo purškimo/perlydymo metodo kristalizacijos metu taip pat gali susidaryti dendritinė struktūra. Antrinė, eutektikos, fazė paprastai yra laminarinės (sluoksninės) struktūros ir kristalizuojasi tarpdendritinio tinklo pavidalu. Ni/Ni3B eutektika yra labiausiai būdinga šio tipo dangų mikrostruktūrai (Gonzalez et al. 2007, Kim et al. 2003, Navas et al. 2006, Serres et al. 2010, Shrestha et al. 2005), tačiau gali susidaryti ir kiti, sudėtingesni, binarinės ir trinarės eutektikos tipai Ni–B, Ni–Si ir Ni–B–Si pagrindu (Hemmati et al. 2013a, Hemmati et al. 2013b, Lebaili et al.1988, Li et al. 2001, Liyanage et al. 2010, Conde et al. 2002). 

Be pirminių nikelio boridų kietąją fazę sudaro įvairių tipų karbidai, boridai ir karboboridai (A priedas). Dažniausiai tai chromo junginiai: Cr7C3, Cr23C6, Cr3C2, CrB, Cr2B. Tačiau gali susidaryti kompleksiniai karbidai ir boridai, kuriuose dalis arba visas chromas pakeistas kitais elementais: (Cr,Fe)7C3,   Cr3NiB6,  FeMo2B2,  Fe2MoB2, (Fe,Ni)23C6) ir kt.

1.1.7. Įvairių veiksnių poveikis perlydomųjų nikelio pagrindo dangų savybėms

Kaip ir visoms kitoms medžiagoms, perlydomosioms dangoms struktūra yra vienas iš pagrindinių veiksnių, lemiančių mechanines ir specialiąsias savybes. Todėl struktūros optimizavimas yra viena iš svarbių terminio purškimo dangų vystymo krypčių. Dažniausia siekiama smulkesnės struktūros su struktūrinių dedamųjų tolygiu pasiskirstymų. Tai pasiekiama parenkant atitinkamą dangos formavimo metodą ir optimizuojant jo parametrus. Daugelyje darbų rodoma, kad skirtingi metodai (liepsninis perlydymas, perlydymas lazeriu arba krosnyje ir kt.) ir to paties metodo parametrai gali formuoti iš esmės skirtingas mikrostruktūras ir iš dalies keisti fazinę sudėtį bei skirtingų fazių ir struktūrinių dedamųjų santykį (Hemmati et al. 2011, Gonzales et al. 2007, Li et al. 2001, Navas et al. 2006, Serres et al. 2010, Xu et al. 2006). Tai, be abejo, turi įtakos savybėms.

Be lazerinių technologijų taip pat yra duomenų apie kitų  koncentruotų energijos šaltinių, tokių kaip jonų arba elektronų pluoštas, taikymą apsauginėms dangoms modifikuoti (pvz. Lee et al. 2006, Miao and Lei 2006). Veikiant paviršius koncentruotu energijos pluoštu, temperatūrų režimai ženkliai skiriasi nuo režimų taikant tradicinius metodus, nes vyksta labai intensyvus ir greitas kaitinimas bei staigus ataušinimas. Labai dideli aušinimo greičiai leidžia formuoti smulkias (iki nano dydžio) ir netgi amorfines struktūras, pasižyminčias didelio stiprumo charakteristikomis.

Cheminė sudėtis labiausiai lemia gaunamų dangų fazinę sudėtį ir fazių santykį. Purškiamų medžiagų cheminės sudėties optimizavimas leidžia pasiekti norimų savybių. Savybėms pagerinti dažnai taikomas papildomas legiravimas, modifikavimas ir purškiamų miltelių maišymas su metalų karbidais (WC, TiC, VC, B13C2, SiC ir kt.), boridais (TiB2), oksidais (CeO2, La2O3, Y2O3 ir kt.) ir pan. (Cai et al. 2013, Kim et al. 2003, Li et al. 2003, Niranatlumpong and Koiprasert 2011, Tu et al. 1997, Wu et al. 2004, Sharma 2012). Tyrimai rodo, kad volframo ir kitų metalų karbidai turi stiprų poveikį visų pirma dangų mechaniniam atsparumui: padidėja kietumas, atsparumas dilimui, gali keistis erozijos bei dilimo mechanizmai (Tu et al.1997). Dėl labai gerų vilgomųjų savybių Ni–B–Si pagrindo matricoje, komerciniuose mišiniuose dažniausia naudojami volframo karbidai WC. Jų buvimas matricoje taip pat skatina kietųjų fazių, tokių kaip NiB3 arba M6C, susidarymą (Grigorescu et al. 1995). Modifikavimas retaisiais žemės (RE) elementais ar jų oksidais (CeO2, La2O3 ir kt.) turi platesnį poveikį: kartu galima pagerinti tokias charakteristikas, kaip kietumas, tąsumas, atsparumas oksidacijai ir korozijai, susmulkinti struktūrą, sumažinti trinties koeficientą ir kt. (Chen et al. 2008, Li et al. 1999, Martin et al. 2001, Sharma et al. 2009, Sharma 2012, Tao et al. 2000, Wang et al. 1996, Zhang et al. 2006, Zhang et al. 2007). Pagrindinis trūkumas šiuo atveju – tai kaina. Pavyzdžiui, Ni pagrindo miltelių kaina, juos sumaišius su 40 % WC, padidės apie 50 %. Kai kurie šaltiniai pažymi, kad gaminant dangas iš metalo lydinių miltelių ir kietųjų dalelių mišinių susiduriama su tokiomis problemomis, kaip kietųjų dalelių išsilydymas naudojant koncentruotus šilumos šaltinius, jų netolygus pasiskirstymas dangoje ir kaupimasis prie substrato (Przybylowicz and Kusinski 2001, Niranatlumpong and Koiprasert 2011, Wu et al. 1995, 2004).

Paskutinį dešimtmetį vykdomi intensyvūs terminio purškimo tyrimai nanokristalinių struktūrų formavimo kryptimi. Nanotechnologijų perspektyvumą dar 1959 m. „išpranašavo“ Richard Feynman savo kalboje „There‘s Plenty of Room in the Bottom“ (Pawlowski 2008). Labai intensyviai nanomedžiagos pradėtos tirti 80-aisiais. Nano dydžio elementai struktūroje modifikuoja metalų ir keramikos savybes. Dėl mažyčių dalelių tarpusavio slydimo efekto keramika pasidaro tąsesnė ir gali demonstruoti puikias plastiškumo savybes net žemose temperatūrose; pasikeičia jos optinės, elektrinės ir kitos savybės (Jiang and Weng 2004, Pawlowski 2008). Metalinių medžiagų nanostruktūra charakterizuojama kaip beveik neturinti dislokacijų. Tai turi įtakos visų pirma mechaninėms charakteristikoms.

Terminio purškimo technologijose nano kryptis taip pat turi didelį potencialą. Be išskirtinių kristalizacijos sąlygų, susidarančių veikiant koncentruotos energijos pluoštams, nanostruktūros formavimas pasiekiamas taip pat naudojant nano dydžio purškiamos medžiagos daleles. Tačiau nanomiltelių purškimas susijęs su tam tikromis problemomis, pagrindinės iš kurių yra dalelių sulipimas ir netolygus pasiskirstymas struktūroje. Siekiant išvengti dalelių sulipimo efekto dažnai taikomas specialus aglomeravimas (Cho et al. 2012, Gang et al. 2003, Yin et al. 2010, Jiang et al. 2010, Liu et al. 2010, Racek et al. 2006, Saremi et al. 2013, Zhou et al. 2013). Šiuo atveju nanokristalinė struktūra pasiekiama nanodalelėms išliekant kai aglomeratai dalinai aplydomi dangos formavimo metu. Dabartiniu metu aglomeratų purškimas yra taikomas pramonėje, daugiausia – siekiant padidinti atsparumą trinties, erozijos ir abrazyviniam nusidėvėjimui (Pawlowski 2008). Nano dalelių suspensijų, emulsijų ir tirpalų purškimas šiuo metu yra tyrimo stadijoje. Jau yra paskelbtų teigiamų rezultatų formuojant apsaugines dangas įvairiais metodais (liepsna, PPO, HVOF ir kt. ) iš nano suspensijų (Yuan et al. 2012, Toma et al. 2008, Vicent et al. 2012). Pagrindinis veiksnys, sulaikantis šiuo metu platesnį nano miltelių panaudojimą, tai aukšta jų kaina. Papildomas medžiagų paruošimas (miltelių malimas, aglomeravimas, suspensijų, emulsijų ir tirpalų paruošimas) taip pat reikalaują papildomų lėšų ir laiko sąnaudų. Todėl šiuo metu nano kryptis vystoma labiausiai tose srityse, kur tokios išlaidos pateisinamos, pvz. terminio barjero (TB) dangos dujų turbinoms, elektronų spinduoliams, fotokatalizei (Pawlowski 2008). 

1.2. Vibracinis apdorojimas medžiagų inžinerijoje

Vibracinio poveikio taikymas technologiniuose procesuose nėra naujovė inžinerijoje. Jau daugiau kaip pusšimtį metų vibracinis poveikis taikomas įvairiausiose srityse. Štai kaip apibūdinamos vibracinės technologijos viename iš 1966 m. konferencijos pranešimų (Быховский 1966): „Vibravimas leidžia padidinti apdorojamų terpių tankį, išpurenti jas. Veikiant vibracijoms pusiau skystos masės kietėja, birios medžiagos įgyja savybes, būdingas skysčiams. Vibracijos gali tiek pakeisti terpės struktūrą, tiek padėti išlaikyti ją nepakeistą. Vibruojant galima pasiekti chaotišką elementų išsidėstymą arba tiksliai orientuoti juos erdvėje. Vibracijas galima pritaikyti tiek grubiam stambių objektų apdorojimui, tiek preciziniams objektams.
Vibracinio apdorojimo taikymo metalurgijoje pradžia paprastai laikomi 1959 m. ir 1962 m. (Ornitz 1959, Patton 1962). 1959 m., Ornitz atrado, kad vibracinio poveikio pritaikymas metalų lydinių kristalizacijos metu sumažina gaunamų liejinių nehomogeniškumą. Ornitz aprašo metodą, kaip ženkliai sumažinti segregacijų, ištirpusių dujų ir porų kiekį bei pagerinti gaunamų liejinių metalo fizikines savybes. 1962 m. vibracinis apdorojimas buvo užpatentuotas kaip besikristalizuojančių lydinių struktūros smulkinimo metodas, leidžiantis tuo pačiu pagerinti metalurgines liejinių savybes. Šie atrasti efektai sudarė pagrindą tolimesniam vibracinių technologijų taikymui įvairiose metalurgijos srityse.  

Literatūros analizė rodo, kad taikomų vibracijų diapazonas labai platus – nuo kelių Hz iki kelių šimtų kHz. Tuo tarpu daugeliu tyrimų parodyta, kad procesai, vykstantys skystoje medžiagoje veikiant žemadažnėms vibracijoms ir galingam (didelės amplitudės) ultragarsui, skiriasi. Stiprus ultragarso poveikis kristalizacijos procesams pasireiškia daugiausia dėl labai intensyvių kavitacijos reiškinių besikristalizuojančiame lydale (Абрамов 1984). Žemadažnės vibracijos energija sukelia struktūros pokyčius didindama peraušimo laipsnį ir mažindama temperatūros gradientą, didindama skysto metalo slėgį į augančius kristalus, kurie suirdami sudaro papildomus kristalizacijos centrus (Кудрин 1992, Nuradinov 2007). Šiuo atveju, kol vibracijų impulsų amplitudė nepakankamai didelė, kavitacija nevyksta, dėl šios priežasties šios dvi technologijos iš esmės skiriasi. 

Vibracinis apdorojimas priskiriamas prie specialiųjų technologijų, taikomų besikristalizuojančių metalų lydinių struktūrai veikti. Vienas iš pagrindinių šio metodo privalumų – jo technologiškumas. Šiuo metu gaminama daug įvairios vibracinės technikos. Labiausiai paplitę debalansiniai ir elektromagnetiniai įvairaus galingumo vibratoriai. Priklausomai nuo konkrečių uždavinių ir sąlygų, vibruojamas objektas gali būti tvirtinamas prie vibratoriaus arba atvirkščiai: pvz. liejimo forma tvirtinama prie vibratoriaus stalo arba specialus įrankis panardinamas tiesiai į skystą metalo lydalą; suvirinant stambias detales vibratorius tvirtinamas tiesiai prie konstrukcijos ir t. t. 

Įvairių metalų skystųjų lydalų vibracinio apdorojimo poveikis liejinių struktūrai ir savybėms ištirtas daugelyje darbų. 1.1 lentelėje pateikti kai kurie įvairių metų mokslinių tyrimų rezultatai, kurie rodo, kad atitinkamų parametrų vibracinis apdorojimas gali turėti kompleksinį teigiamą poveikį: smulkinti struktūrą; didinti struktūrinį ir cheminį vienalytiškumą bei tankį, mažinti ištirpusių dujų kiekį ir akytumą, gerinti mechanines ir specialiąsias charakteristikas. Liekamųjų įtempių sumažinimo efektas labiausiai ištirtas taikant vibracijų energiją suvirinamiems sujungimams. Šis efektas paprastai lydimas terminio poveikio srities (TPS) mikrokietumo sumažėjimu ir mechaninių charakteristikų pagerėjimu.

Liekamųjų įtempių sumažinimas suvirintuose sujungimuose ištirtas pakankamai gerai. Šiuo metu gaminama tam specialiai skirta vibracinė technika (pvz. Meta-Lax) su programine įranga, leidžiančia pasirinkti optimalius apdorojimo parametrus įvairių formų ir matmenų konstrukcijoms. Liejininkystės srityje sukaupti duomenys nepakankamai susisteminti. Tam trukdo pačių duomenų fragmentiškumas. Skirtingų dažnių, amplitudžių, krypties vibracijos taikomos įvairioms medžiagoms, turinčioms skirtingą vibracinį apdorojamumą. Be to, skiriasi apdorojamų medžiagų tūriai ir formos; taikomi įvairūs vibracijų įvedimo būdai. Iš vienos pusės visa tai charakterizuoja vibracinį apdorojimą kaip pakankamai lankstų procesą, iš kitos – esant reikalui neleidžia parinkti parametrus vien tik remiantis turimais duomenimis. 
Taip pat reikia atkreipti dėmesį, kad yra paskelbtų rezultatų, rodančių neigiamus vibracinio apdorojimo poveikius (1.1 lentelė, Kocatepe 2007). Tirdamas Al–Si lydinius Kocatepe 2006 nustatė, kad įvedant kristalizacijos metu mechaninius virpesius su parametrais, didesniais kaip 21,7 Hz ir 0,125 mm, padidėja gaunamų liejinių akytumas ir susidarančių porų dydis. Taikomų vibracijų dažnio ir amplitudės didinimas sukelia didelių porų susidarymą liejinio paviršiuje. Keletas galimų mechanizmų yra pateikiama ir analizuojama.

Gerokai mažiau vibracinio apdorojimo tyrimų atlikta dangų formavimo srityje. Foroozmehr et al. 2009 darbe nagrinėjamos dangos, pagamintos purškiant lazeriu (LD) chrominio plieno (AISI H13) miltelius ant Cr–Mo plieno (AISI 4140) substrato. Trijų skirtingų dažnio ir amplitudės kombinacijų (75 Hz/197 µm, 150 Hz/56 µm, 300 Hz/21 µm) mechaniniai virpesiai buvo įvedami purškimo metu lygiagrečiai substratui dviem kryptimis: išilgai lazerio srauto judėjimo trajektorijos ir skersai jai. Tyrimais nustatyta, kad vibracinis apdorojimas leidžia ženkliai sumažinti akytumą ir defektų didžiausią dydį, padidinti mikrostruktūros homogeniškumą, gauti tolygesnį mikrokietumo pasiskirstymą. Taip pat nurodomas grūdelių dydžio sumažėjimo efektas struktūros dendritinėje zonoje. Skersinės 75 Hz ir 197 µm vibracijos nurodomos kaip efektyviausios. 

Kitame darbe (Wang et al. 2010)  tiriamas statmenų vibracijų poveikis Fe pagrindo dangoms, sudarytoms plazminio purškimo (PP) būdu ant plieno substrato. Pritaikytos 50 Hz, 75 Hz, 100 Hz, 125 Hz, 150 Hz dažnių ir 90 µm amplitudės vibracijos. Nurodoma, kad vibruojant sumažėja grūdelių dydis, padidėja mikrokietumas ir pagerėja atsparumas dilimui. Be struktūros susmulkėjimo analizuojami ir kiti galimi struktūros sustiprinimo mechanizmai: kietojo tirpalo sustiprinimas dėl didesnio ištirpusių elementų kiekio, susidarančio veikiant vibracijoms, ir dispersinis sukietinimas dėl tolygesnio smulkių kietųjų intarpų pasiskirstymo. Geriausi rezultatai šiuo atveju pasiekti taikant 100 Hz dažnį.

1.1 lentelė. Vibracinio apdorojimo efektai įvairiose metalurgijos srityse 

Table 1.1. Effects of vibratory treatment in different ranges of metallurgy

	Medžiaga
	Apdorojimo parametrai
	Poveikis
	Šaltinis

	1
	2
	3
	4

	Taikant vibracinį apdorojimą metalų ir jų lydinių kristalizacijos metu

	Įvairūs 

lydiniai
	nuo 25 Hz iki 500 kHz
	Segregacijų, porų kiekio ir ištirpusių dujų kiekio sumažėjimas
	Ornitz 1959

	Bronzos:
Įvairios
	20, 100 Hz

500, 600 µm 
	Struktūros susmulkėjimas, tankio, stiprumo ribos (20–34%) ir santykinio pailgėjimo (15–26%) padidėjimas 
	Погодин-Алексеев

1961

	БрКд1 (GOST)
	25 Hz       400 µm
	Struktūros susmulkėjimas, cheminis ir struktūrinis vienalytiškumą
	Sulitsin et al. 2010

	Ni–Cr lydiniai
	10–1000 Hz 
	Struktūros susmulkėjimas
	Patton 1962

	Ketus:

Pilkasis ketus


	40–50 Hz

40–140 µm


	Struktūros susmulkėjimas, plokštelinio grafito perėjimas į sferoidinį, mechaninių ir eksploatacinių savybių pagerėjimas
	Аверин 

1985



	Pilkasis ketus


	100 Hz 

2,5 mm


	Perlito susidarymas metalinėje matricoje (20%), austenito dendritų dydžio ir kiekio sumažėjimas, grafito eutektikos susidarymas ir austenito-grafito eutektikos kolonijų susmulkėjimas (nuo 
0,7–1 µm iki 0,5–0,6 µm)
	Nuradinov

 2007



	Plienai:       

60

 X18H9T

(GOST)
	100 Hz 

2,5 mm
	Austenito grūdelių (5–7 kartus) ir sulfidų intarpų (nuo 5–8 µm iki 1,2–1,4 µm) dydžio sumažėjimas; stiprumo ir plastiškumo charakteristikų pagerėjimas (Rm, Re iki 8 %; santyk. pailgėjimas ir susitraukimas iki 15–45%);

liekamųjų įtempių sumažėjimas (29 %)
	Nuradinov 2007

	Al lydiniai:

Al–Mg

Al–Mn

Al–Fe

Al–Mg–Zn
	Žemo dažnio vibracijos


	Struktūros susmulkėjimas, dujų kiekio 

sumažėjimas, homogeniškumo 

padidėjimas


	Долматов 2006




1.1 lentelės pabaiga
	1
	2
	3
	4

	LM25 (EN)
LM6 (EN)
	31,7–41,7Hz 375–500 µm
	Stambių porų susidarymas liejinio paviršiuje, bendro porų kiekio ir dydžio padidėjimas
	Kocatepe 2007

	AK5M2 (GOST)


	100 Hz 

2,5 mm
	Struktūros susmulkėjimas ir tolygesnis eutektikos pasiskirstymas; plastiškumo  (33–54%) ir stiprumo (3%)  charakteristikų pagerėjimas
	Nuradinov 2007

	A 356

(ASTM)

	11,7–33,3 Hz


	Struktūros perėjimas nuo stambių 

dendritų prie smulkių lygiaašių grūdelių su grudelių skersmens sumažėjimu nuo 125 µm iki 90 µm
	Wu et al. 2008



	Al – 18 % Si


	8 Hz 

500 µm


	Struktūros susmulkėjimas, eutektikos fazės kiekio padidėjimas, santykinio pailgėjimo ir tempiamojo stiprio padidėjimas
	Chirita et al. 2009



	A 356 
(ASTM)


	55 Hz 

0–110 V
	Struktūros perėjimas nuo stambių 

dendritų prie smulkių lygiaašių grūdelių
	Limmaneevichitr  et al. 2009

	A 356

(ASTM)


	50 Hz 


	Struktūros susmulkėjimas (iki 53 %), tankio padidėjimas (nuo 2,40 g/cm3 iki 2,68 g/cm3)
	Taghavi 

et al. 2009

	Taikant vibracinį apdorojimą metalų ir jų lydinių suvirinimo metu

	Įvairių rūšių plienai


	47–100 Hz 
400–600 µm
	Liekamųjų makro- ir mikroįtempių bei deformacijų sumažėjimas; atsparumo įtrūkių susidarymui, stiprumo ribos, smūginio tąsumo ir kt. mechaninių charakteristikų pagerėjimas, TPZ mikrokietumo sumažėjimas; ir kt.
	Qinghua  et al. 2008 

Jurčius 2011

Ризванов et al. 2013

	Taikant vibracinį apdorojimą dangų technologijose

	LD dangos AISI H13 plieno milteliai
	75 Hz/197 µm

150 Hz/56 µm

300 Hz/27 µm
	Akytumo sumažėjimas iki 80 %, struktūros homogenizavimas, tolygesnis mikrokietumo pasiskirstymas; geriausias efektas – esant 75 Hz ir 197 µm 
	Foroozmehr

et al. 2009

	PP dangos

Fe pagrindo
	  50 Hz/90 µm 100 Hz/90 µm 150 Hz/90 µm   
	Bendras dangos sustiprinimo efektas dėl struktūros susmulkėjimo, dispersinio sustiprinimo ir kietojo tirpalo fazės sustiprinimo; mikrokietumo ir atsparumo dilimui padidėjimas; geriausias efektas nustatytas esant 100 Hz džniui
	Wang 

et al. 2010


Daugelis tyrimų rodo, kad vibracinis apdorojimas yra efektyvus metodas besikristalizuojančiai struktūrai veikti, tačiau turimi rezultatai neleidžia vienareikšmiškai spręsti apie optimalius vibracijų parametrus: kryptį, dažnį, amplitudes ir kt., norint pritaikyti vibracinį apdorojimą konkrečiu atveju.

1.3. Pirmojo skyriaus išvados ir disertacijos uždavinių formulavimas

5. Purškiamų medžiagų cheminės sudėties ir taikomo dengimo metodo parametrų optimizavimas leidžia pagaminti numatytų savybių kokybiškas perlydomąsias dangas visais būdais. Eksploatacinėms charakteristikoms gerinti ir resursui didinti dangų sandara efektyviai keičiama nano dydžio arba specialios cheminės sudėties priedais bei veikiant perlydomąsias dangas koncentruotos energijos pluoštais. Specialių struktūros veikimo metodų taikymas galėtų pagerinti perlydomųjų dangų savybes, tačiau jų poveikis ištirtas nepakankamai.

6. Daugelis tyrimų rodo, kad vibracinis apdorojimas yra efektyvus skystųjų metalų lydalų veikimo metodas siekiant kompleksiškai pagerinti struktūrą ir savybes. Tai sudaro pagrindą teigti, kad vibracijos gali turėti teigiamą poveikį panaudojus jas perlydomosioms dangoms. Atlikus atitinkamus eksperimentus galima nustatyti kokius efektus sukelia ir kaip stipriai mechaniniai virpesiai veikia purkštųjų dangų struktūrą ir savybes, kai vibracinis apdorojimas taikomas dangų perlydymo metu. 

7. Dėl nepakankamo sukauptų rezultatų susisteminimo šiuo metu neįmanoma vienareikšmiškai spręsti apie tai, kokios krypties vibracijos leistų pasiekti maksimalų efektą ir kokius dažnius ir amplitudes reikia taikyti. Todėl tikslinga išbandyti abiejų krypčių vibracijas platesniame parametrų diapazone su tolimesniu parametrų srities optimizavimu.

2

Užpurkštų nikelinių dangų vibracinio perlydymo metodika, darbe taikomi tyrimo metodai ir medžiagos
Eksperimentinio tyrimo metodika sudaryta siekiant išaiškinti galimus vibracinio apdorojimo poveikius purkštųjų perlydomųjų Ni pagrindo dangų struktūrai ir savybėms. Iš kelių komercinių Ni pagrindo purškiamųjų miltelių atrinkti dviejų sudėčių milteliai. Remiantis miltelių ir įrangos gamintojo rekomendacijomis atiderinti purškimo ir perlydymo proceso parametrai bei įsitikinta, kad procesas leidžia gauti pastovios struktūros dangas. Atlikti perlydymo eksperimentai, įvedant perlydymo metu mechanines vibracijas ir keičiant vibracijų dažnį ir amplitudę. Ištirta gautų dangų mikrostruktūra, atlikti perlydytų dangų paviršiaus šiurkštumo, kietumo ir mikrokietumo matavimai, atlikti dilimo bandymai ir potenciodinaminės poliarizacijos matavimai. Tyrimų ir matavimų rezultatai palyginti su rezultatais, gautais tiriant dangas, perlydytas taikant standartinę perlydymo procedūrą. Lyginamosios analizės pagrindu padarytos išvados apie vibracinio apdorojimo poveikį perlydomosioms nikelio pagrindo dangoms.

Skyriaus medžiaga paskelbtia dviejuose autoriaus straipsniuose (Škamat et al. 2010, Škamat et al. 2014).

2.1. Tyrimams naudotos medžiagos

Purškimo medžiagų parinkimas. Darbe buvo siekiama išbandyti skirtingų mikrostruktūrų dangas, kadangi vibracinis apdorojimas joms gali turėti skirtingus poveikius.  Keturių cheminių sudėčių milteliai ištirti, siekiant atrinkti tinkamiausius perlydymo eksperimentams. Atlikti bandomieji perlydymo eksperimentai, įvertintas miltelių technologiškumas (perlydymo proceso kontroliuojamumas) ir atlikta perlydytų dangų pirminė mikrostruktūros apžiūra su optiniu mikroskopu. Taip pat įvertinta miltelių kaina. Miltelių palyginimo suvestinė pateikta 2.1 lentelėje.

2.1 lentelė. Ni pagrindo purškiamųjų perlydomųjų miltelių palyginimas
Table 2.1. Comparison of Ni based thermal sprayed refusible powder 

	Miltelių žymėjimas
	Palyginamieji kriterijai

	
	Ni ir legiruojančių elementų LE 

santykis
	Būdingoji mikrostruktūra


	Perlydymo proceso kontrolė
	Kaina 

(santyk. vnt.)



	A
	~ 82 % Ni / 

~ 18 % LE
	Plastiška Ni pagrindo matrica su vyraujančia γ-Ni kietojo tirpalo faze  ir nedideliu kietųjų intarpų kiekiu 
	Lengva 
	1

	B
	~ 67 % Ni / 

~ 33 % LE
	Plastiška Ni pagrindo matrica su dideliu kietųjų intarpų kiekiu
	Labai lengva
	~1,2

	C
	~ 73 % Ni / 

~ 27 % LE
	Plastiška Ni pagrindo matrica su dideliu kietųjų intarpų kiekiu
	Labai lengva 
	~1,2

	D 

mišinys su karbidais
	~ 73 % Ni /

~ 27 % LE 

+ 40 % WC/Co
	Nenustatyta
	Sudėtinga
	~1,6


Dėl sudėtingos perlydymo proceso kontrolės tolesniuose tyrimuose D miltelių atsisakyta. 

Dviejų pagrindinių efektų buvo laukiama taikant vibracinį apdorojimą: struktūros susmulkėjimo ir mikrostruktūros elementų (šiuo atveju – kietųjų intarpų) pasiskirstymo pasikeitimo. Mažiausiai legiruoti, paprasčiausios struktūros ir pigiausi milteliai A pasirinkti kaip medžiaga, tinkamiausia tikintis struktūros susmulkėjimo. Iš dviejų dangų su dideliu susidarančių kietųjų intarpų kiekiu pasirinkta labiau legiruota B danga, kaip tinkamiausia laukiant mikrostruktūros dedamųjų persiskirstymo. Miltelių cheminė sudėtis ir bendra charakteristika pateikti 2.2 lentelėje. 

2.2 lentelė. Eksperimentams naudojamų Ni pagrindo purškiamųjų perlydomųjų miltelių cheminė sudėtis ir bendra charakteristika pagal gamintojo duomenis
Table 2.2. Chemical composition and perfomance of Ni based thermal sprayed refusible powder used for experiments (data provided by the manufacturer) 
	Miltelių žymuo
	Miltelių chem. sudėtis       (masės %)
	Bendra charakteristika ir                    taikymo pavyzdžiai

	A
	~ 82 % Ni 

0,44 % С; 3,19 % Si; 1,61 % B; 2,79 % Fe; 10,2 % Cr


	Atsparumas korozijai ir aukštatemperatūrei oksidacijai. Antifrikcinės savybės. ~300 HV30                                         Velenų apsauginės įvorės, švaistikliai ir pan.

	B
	~ 67 % Ni                         0,45 % С; 4,11 % Si; 3,92 % B; 2,72 % Fe; 15,7 % Cr; 1,94 % Cu; 4,69 % Mo
	Atsparumas dilimui ir korozijai.       ~770 HV30                                         Slydimo guoliai, betono siurblių rotoriai, maišyklių ir purenimo mechanizmų velenai ir kt.


Purškimo medžiagų tyrimai. 2.3 lentelėje ir B priede pateikti parinktų miltelių rentgeno mikroanalizės RMA rezultatai, iš kurių matyti, kad tiek A, tiek B tipo miltelius sudaro vienos cheminės sudėties dalelės. Be gamintojo nurodomų cheminių elementų miltelių sudėtyje aptikta deguonies.

2.3 lentelė. Miltelių cheminė sudėtis (išskirus C ir B), nustatyta RMA EDS
Table 2.3. Powders chemical composition (with the exception of C and B) determined by X-ray microanalysis (EDS)
	Milteliai A
	Milteliai B

	Elementas/

Spektro linija
	Masės %
	Atomų %
	Elementas/

Spektro linija
	Masės %
	Atomų %

	O K
	    4,15
	  13,14
	O K
	3,37
	10,78

	Si K
	    2,88
	    5,19
	Si K
	4,57
	8,32


	Cr K
	  11,21
	  10,93
	Cr K
	21,51
	21,18

	Fe K
	    2,74
	    2,49
	Fe K
	2,93
	2,68

	Ni K
	  79,02
	  68,24
	Ni K
	61,91
	53,99

	Mo L
	-
	-
	Mo L
	5,72
	3,05

	Iš viso
	100,00
	100,00
	Iš viso
	100,00
	100,00


Miltelių mikrostruktūros tyrimais nustatyta, kad dalis nominaliai sferinių dalelių (tiek A, tiek B tipo) iš tikrųjų yra dribsnių, netaisyklingų sferų, suaugusių sferų arba kitos netaisyklingos formos (2.1 pav., a, d). Didesnis padidinimas (2.1 pav., b, c, e, f) leidžia pamatyti smulkią dendritinę grūdelių pirminės kristalizacijos struktūrą. Apžiūrint miltelius su SEM (2.1 pav., a–d) taip pat aptikta dalelių su vadinamaisiais „satelitais“ – smulkiomis (tarp jų mažesnio, negu nurodo gamintojas (38–125 µm), dydžio) dalelėmis, išsidėsčiusiomis didesnių dalelių paviršiuose. Tokių „satelitų“ susidarymas yra būdingas atomizacijos būdu gaminamiems milteliams. Dalelės su „satelitais“ mažina miltelių birumą ir suberiamąjį tankį, apsunkina purškimą dėl „satelitų“ atsiskirimo, todėl gaminant miltelius stengiamasi iki minimumo sumažinti dalelių su „satelitais“ susidarymą. 

2.1 pav. Purškimo miltelių A (a–c) ir B (d–f) morfologija ir mikrostruktūra 

Fig. 2.1. The morphology and microstructure of A-type powder (a–c) and B-type powder (d–f) 

2.2 ir 2.3 paveiksluose pateiktos A ir B miltelių rentgeno difrakcinės kreivės. Pagrindinės kreivių smailės (2.2 pav., a ir 2.3 pav., a) priklauso Ni su Cr ir kitais elementais junginiams (Cr1,12Ni2,88, Cr0,1Ni0,9, NiC, Ni0,98C0,02, FeNi3, Ni2,9Cr0,7Fe0,36). Santykinis šių smailių intensyvumas A miltelių kreivėse didesnis negu B miltelių. Iš ko galima teigti, kad A milteliuose šias smailes atitinkančių junginių yra daugiau negu B milteliuose. Mažosios smailės tiek A miltelių (2.2 pav., b), tiek B miltelių kreivėse (2.3 pav., b) daugiausia priklauso Ni3B junginiui, kuris šio tipo lydiniuose sudaro savarankišką fazę arba formuoja eutektiką su γ-Ni. B miltelių difraktogramoje taip pat aptikta daug mažų smailių, atitinkančių Ni silicidus, Fe silicidus, Cr boridą (CrB) ir M3C2 tipo karbidą. M3C2 junginį atitinkančios smailės taip pat aptiktos ir A miltelių difrakcinėje kreivėje. 

2.2 pav. A tipo miltelių difrakcinė kreivė (a) ir kreivės dalis mažosioms smailėms analizuoti (b)

Fig. 2.2. XRD pattern of A-type powder (a) and pattern part for small peaks analysis (b)

2.3 pav. B tipo miltelių difrakcinė kreivė (a) ir kreivės dalis mažosioms smailėms analizuoti (b)

Fig. 2.3. XRD pattern of B-type powder (a) and pattern part for small peaks analysis (b)

Darbe taip pat atlikta parinktų purškiamųjų miltelių diferencinė terminė analizė (DTA). Bandymai atlikti su DTA/DSC SETARAM LABSYS prietaisu. Aliuminio oksido tiglis su 50 mg bandomųjų miltelių buvo kaitinamas 5N grynumo argono atmosferoje nuo kambario temperatūros iki 1250 ºC temperatūros. Temperatūrų intervale nuo kambario iki 750 ºC kaitinimo greitis sudarė 50 ºC/min, nuo 750 ºC iki 1250 ºC temperatūros buvo kaitinama 10 ºC/min greičiu. Temperatūros skirtumas tarp kaitinamųjų miltelių ir etalono buvo matuojamas ir užrašomas, kaip priklausomybė nuo kaitinimo temperatūros. Rezultatai pateikti 2.4 paveiksle ir 2.4 lentelėje.

 Kaitinant A tipo miltelius temperatūrų intervale nuo kambario iki 1250 °C nustatytas tik vienas endoterminis efektas, kurį atitinka smailė (1058 °C) apatinėje A miltelių DTA kreivėje (2.4 pav., a). Kadangi XRD analizės metu nustatyta, kad A miltelius daugiausia sudaro tokie junginiai, kaip Cr1,12Ni2,88, Cr0,1Ni0,9, NiC, Ni0,98C0,02, FeNi3, Ni2,9Cr0,7Fe0,36 bei Ni3B (2.2 pav.), greičiausia, šį efektą galima susisieti su eutektikos fazės Ni ir B pagrindu išsilydymu. Vienintelis egzoterminis efektas aušinimo metu, greičiausia, susijęs su tos pačios fazės kristalizacija. Iš smailių temperatūrų skirtumo matyti, kad A miltelių kristalizacija vyksta esant ~53 °C peraušinimui. 

Tiriant tame pačiame temperatūrų intervale B miltelius (2.4 pav., b) buvo užfiksuoti trys endoterminiai efektai, du iš jų stambesni, atitinkantys 1023 °C ir 1102 °C temperatūras. Trečia smailė susidarė esant aukštesnei temperatūrai (1198 °C), kuri gerokai viršija įprastas perlydymo darbines temperatūras, ir į ją šiuo atveju neatsižvelgiama. 

Tokiu būdu DTA rezultatai rodo, kad A milteliuose lydymosi procesai prasideda esant 1011°C temperatūrai, ypač suintensyvėja esant 1058 °C ir vyksta iki 1070 °C, o aušinant kristalizacijos pabaiga atitinka 967 °C temperatūrą. B milteliams lydymosi procesai vyksta nuo 977 °C iki 1129 °C. Atitinkamai, intervalas, kuris gali būti taikomas perlydymui, yra platesnis, o kristalizacija pasibaigia prie žemesnės 947 °C temperatūros. Bandomojo perlydymo metu šie rezultatai buvo patvirtinti: B milteliai anksčiau pradeda lydytis ir ilgiau išlieka skystos būsenos.

2.4 pav. A miltelių (a) ir B miltelių (b) DTA kreivės

Fig. 2.4. Curves of DTA for A-type (a) and B-type (b) powders
2.4 lentelė. Purškiamų miltelių terminių vyksmų temperatūros nustatytos DTA 

Table 2.4. Transition temperatures determined by DTA of spraying powders  

	Milteliai
	Terminių vyksmų temperatūros:  smailė /(vyksmo pradžia – pabaiga) 

	
	Kaitinimas
	Aušimas

	A
	1058 °C / (1011–1070) °C 
	1005 °C / (1007–967) °C

	B 
	1023 °C / (977–1042) °C

1102 °C / (1064–1129) °C  

1198 °C / (1180–1220) °C 
	1106 °C / (1121–1058) °C 

989 °C / (996/994–947) °C

961 °C / (996/994–947) °C


Substratui panaudotas S235J0 markės plačiai taikomas karštai valcuotos juostos konstrukcinis plienas. Plieno cheminė sudėtis pateikta 2.5 lentelėje.

2.5 lentelė. Substrato medžiagos cheminė sudėtis, masės % (LST EN 10025-2)
Table 2.5. Chemical composition (in wt.%) of substrate material (LST EN 10025-2)
	Medžiaga
	C
	Mn
	P
	S
	N
	Cu
	Fe

	Plienas S235J0
	0,19
	1,50
	0,040
	0,040
	0,014
	0,60
	Likęs (~97,6)


Substrato paruošimas. 100 x 100 x10 mm bandiniai mechaniškai išpjauti iš karštai valcuotos 100 mm pločio juostos ir jų paviršius paruoštas remiantis nurodymais, pateiktais standarte LST EN 13507 „Terminis purškimas. Metalinių dalių ir komponentų, skirtų terminiam purškimui, paviršių parengiamasis apdorojimas“. Bandinių paviršius nuvalytas su izopropilo alkoholiu nuo purvo, riebalų ir kitų nešvarumų. Mechaniškai (plokščio šlifavimo staklėse) pašalinta oksidų plėvelė, būdinga karštai valcuotiems gaminiams, ir paviršius apdorotas skaldytų grūdinto plieno šratų abrazyvo srautu (srauto slėgis – 0,05 MPa).

2.2. Purškimas ir vibracinio perlydymo bandymai

Purškimas ir perlydymas. Purkštųjų perlydomųjų dangų gamyba numato dviejų pakopų technologiją: miltelių užpurškimas ir užpurkštos dangos perlydymas. Darbe purškimo parametrai parinkti pagal įrangos gamintojo nurodymus ir patikslinti bandomojo purškimo metu. Galutinis užpurkštos dangos storis užtikrintas parinkus atitinkamą purškiamų sluoksnių skaičių. Parametrų atkartojamumas eksperimentų metu užtikrintas pritaikius purškimui pramoninį robotą manipuliatorių Motoman 100, kurio judesių atkartojimo tikslumas yra ±0,08 mm. Pagrindiniai purškimo proceso parametrai pateikti 2.6 lentelėje, purškimui taikoma įranga – 2.7 lentelėje. Purškimo stendo schema pateikta 2.5 paveiksle. 

Perlydymui atlikti surinktas stendas, kurį sudarė standartinė perlydymo įranga ir įrenginiai mechaniniams virpesiams gauti – tai nuosekliai sujungti elektros impulsų generatorius, stiprintuvas ir mechaninių virpesių generatorius (2.7 lentelė). Stendo schema pateikta 2.6 paveiksle. 

Perlydomos dangos paviršiaus būsenos pasikeitimas yra pagrindinis „indikatorius“, parodantis kada pasiekiama perlydymo temperatūra. Terminis ciklas perlydymo metu turi didelę įtaką susidarančiai mikrostruktūrai. Terminio ciklo svyravimai keičia dangos kaitinimo ir aušimo sąlygas. Tai gali sukelti dangos struktūros pasikeitimus, nesusijusius su vibraciniu apdorojimu ir jo parametrais. Siekiant išvengti terminio ciklo svyravimų ir užtikrinti vienodas perlydymo sąlygas visiems bandiniams buvo užtikrintas vienodas įvedamos šilumos kiekis perlydymo metu. Tam buvo kontroliuojama: deguonies ir acetileno dujų tiekimas perlydymo metu; perlydymo degiklio ir bandinio tarpusavio padėtis; perlydymo degiklio judėjimo trajektorija ir greitis. Pagrindiniai perlydymo proceso parametrai pateikti 2.6 lentelėje.

2.6 lentelė. Terminio purškimo ir perlydymo procesų pagrindiniai parametrai
Table 2.6. The main parameters of thermal spray and remelting 

	Pavadinimas
	Apibūdinimas

	Substrato pakaitinimas
	Neutrali liepsna C2H2 / O2     ~250 ºC

	Purškimo liepsna
	Neutrali liepsna                                        0,07 MPa C2H2 / 0,4 MPa bar O2 

	Purškimo atstumas
	170 mm

	Purškimo greitis/ žingsnis/ sluoksniai
	250 mm/s / 5 mm / 8 sluoksniai

	Užpurkšto sluoksnio storis
	1,2–1,4 mm

	Perlydymo liepsna
	Neutrali liepsna 
0,035 MPa C2H2 / 0,4 MPa O2

	Perlydymo temperatūra
	~1060 ºC (A dangos) /

~1100 ºC (B dangos)

	Perlydymo laikas
	5 min. 10 s (A dangos) / 

4 min. 50 s (B dangos)

	Aušimas
	Ore, 22 ºC temperatūroje

	Dangos storis po perlydymo
	0,970–1,020 mm

2.5 pav. Terminio purškimo stendo schema (a) ir proceso nuotrauka (b): 
1 – purškimo degiklis; 2 – miltelių konteineris; 3, 4 – acetileno ir deguonies balionai; 
5 – robotas manipuliatorius; 6 – bandinys; 7 – purškimo kabina 

Fig. 2.5. The scheme of thermal spraying equipment (a) and process photograph (b): 
1 – spraying torch; 2 – powder container; 3, 4 – acetylene and oxygen cylinders; 
5 – robot manipulator; 6 – specimen; 7 – spraying cabin 

2.6 pav. Perlydymo stendo schema (a) ir stendo pagrindinės dalies nuotrauka (b): 
1 – perlydymo degiklis; 2, 3 – acetileno ir deguonies balionai; 4 – robotas manipuliatorius; 5 – elektros impulsų generatorius; 6 – stiprintuvas; 7 – vibratorius; 
8 – bandinys; 9 – vibracijų kryptis I etapo metu; 10 – vibracijų kryptis II ir III etapų metu

Fig. 2.6. The scheme of refusing stand (a) and the photograph of the main part of stand (b): 1 – refusing torch; 2, 3 – acetylene and oxygen cylinders; 4 – robot manipulator; 
5 - generator; 6 – amplifier; 7 – vibrator; 8 – specimen; 9 – vibrations direction during 1st experiments stage; 10 – vibrations direction during 2nd and 3rd experiments stages

Dujų kiekis buvo kontroliuojamas nustatant vienodą dujų slėgį dujų balionų reduktoriuje ir nustatant į tas pačias padėtis dujų tiekimo reguliatorius perlydymo degiklyje. Kitų parametrų kontrolė užtikrinta automatizuojant procesą. 

2.7 lentelė. Purškimo ir vibracinio perlydymo įranga
Table 2.7. Equipment of thermal spraying, refusing, and vibratory treatment

	Pavadinimas
	Apibūdinimas

	Purškimo degiklis
	Rototec 80 (Castolin Eutectic)

	Perlydymo degiklis 
	CastoFuse (Castolin Eutectic)

	Elektros impulsų generatorius
	G3 – 33 (20–20 000 Hz)

	Elektros impulsų stiprintuvas
	VEB Metra Mess Und Frequenztechnik 

Radebeul / Typ: LV 102.1

(3–40 000 Hz, 50 W, 3 Ω)

	Mechaninių virpesių generatorius
	VEB RFT Messelektronik (OTTO SCHON), Dresden / Typ: 11077

	Pramoninis robotas manipuliatorius
	Motoman 100 (Yaskawa)

	Vibracijų parametrų matavimo įrenginiai 
	Akselerometras /

Matavimo signalų apdorojimo įrenginys Machine Diagnostics Toolbox Type 9727


Vibracinis apdorojimas ir bandinių žymėjimas. Vibracijos buvo įvedamos dangų perlydymo ir aušimo metu kol bandinių paviršiaus temperatūra pasiekdavo ~500 ºC. Vibracinio apdorojimo trukmė sudarė 7 min. 30 s. Vibracinio apdorojimo dažnis buvo keičiamas keičiant generuojamo elektros impulso signalo dažnį. Amplitudė keičiama stiprintuvu keičiant signalo stiprumą. Bandinys standžiai pritvirtinamas prie mechaninių virpesių generatoriaus, nuo kurio perlydymo metu jam buvo perduodami mechaniniai virpesiai. Absoliutinės dažnio ir amplitudės reikšmės buvo matuojamos akselerometru, prijungtu tiesiogiai prie vibruojamos detalės ir sujungtų su matavimo signalų apdorojimo įrenginiu (2.7 lentelė). Palyginimui naudojami bandiniai, perlydyti be vibracijų taikant įprastą perlydymo procedūrą.

Perlydymo bandymai taikant vibracinį apdorojimą atlikti trimis etapais. Pirmo ir antro etapo metu eksperimentai atlikti taikant purškimui A miltelius. Trečiame etape buvo atlikti bandymai su B milteliais. 

I etapas. Siekiant aptikti galimo poveikio sritį, I etapo metu eksperimentai buvo atlikti taikant platesnio dažnių diapazono vibracijas nuo 20 Hz iki 10 kHz. Vibravimas vyko su maksimaliomis vibracinio stendo pasiekiamomis amplitudėmis. Mechaniniai virpesiai buvo įvedami statmenai dangos paviršiui. Šio etapo vibracinio apdorojimo parametrai ir atitinkamas bandinių žymėjimas pateikti 2.8 lentelėje. Po perlydymo atlikti dangų mikrostruktūros tyrimai, mikrokietumo ir kietumo matavimai, dilimo bandymai. Įvertintas vibracijų poveikis dangų mikrostruktūrai ir savybėms. Remiantis šių tyrimų ir palyginamosios analizės rezultatais įvedamų mechaninių virpesių diapazonas tolimesniems bandymams sumažintas iki 50–400 Hz. 
2.8 lentelė. I etapo vibracinio apdorojimo parametrai ir bandinių žymėjimas
Table 2.8. Parameters of vibratory treatment of the 1st stage and specimens marking 
	Vibracinio apdorojimo parametrai
	Bandinių serijos žymuo

	
	0_NV
	0_20 
	0_100 
	0_200 
	0_1000 
	0_2000 
	0_10k

	Dažnis, Hz
	0
	20
	100
	200
	1000
	2000
	10 000

	Amplitudė, µm
	0
	255
	57
	52
	31
	10
	< 1


II etapas. Antram eksperimentų etapui vibracinio apdorojimo parametrai parinkti siekiant nustatyti atskirai amplitudės ir dažnio poveikį perlydomųjų dangų struktūrai ir savybėms  (2.9 lentelė). 
2.9 lentelė. II etapo vibracinio apdorojimo parametrai ir bandinių žymėjimas
Table 2.9. Parameters of vibratory treatment of the 2nd stage and specimens marking 

	Dažnis, Hz
	Amplitudė, µm

	
	0
	25
	50
	75
	115
	185

	0
	A_NV
	
	
	
	
	

	50
	
	A_50_25
	
	
	
	

	75
	
	A_75_25
	A_75_50
	A_75_75
	A_75_115
	A_75_185

	100
	
	A_100_25
	A_100_50
	A_100_75
	A_100_115
	

	125
	
	A_125_25
	A_125_50
	A_125_75
	
	

	150
	
	A_150_25
	A_150_50
	
	
	

	175
	
	A_175_25
	
	
	
	

	200
	
	A_200_25
	
	
	
	

	250
	
	A_250_25
	
	
	
	

	300
	
	A_300_25
	
	
	
	

	350
	
	A_350_25
	
	
	
	

	400
	
	A_400_25
	
	
	
	


Bandymų  metu virpesiai įvedami lygiagrečiai substratui. Po perlydymo atlikta mikrostruktūros analizė. Dangų mechaninės savybės įvertintos mikrokietumo matavimais. Taip pat įvertintas dangų paviršiaus šiurkštumas. Palyginamosios analizės metu įvertintas vibracinio apdorojimo poveikis Ni pagrindo perlydomosioms dangoms su išreikšta grūdelių mikrostruktūra. Suformuluotos atitinkamos išvados. 

III etapas. Trečio etapo eksperimentai atlikti naudojant B miltelius. Skirtingai nuo A dangų, kuriose pagrindinės eksploatacinės savybės priklauso nuo vyraujančios metalinės matricos savybių, B dangose susidaro labai daug kelių tipų kietųjų intarpų, kurių dydis, forma ir pasiskirstymas lemia galutines dangos savybes. Šio etapo eksperimentais buvo siekiama nustatyti galimą vibracijų poveikį kietųjų intarpų dydžiui, formai ir pasiskirstymui. Remiantis ankstesnio etapo rezultatais taikomų vibracijų dažnių diapazonas buvo dar sumažintas ir perlydymas buvo atliktas keičiant vibracinio apdorojimo dažnį nuo 100 Hz iki 200 Hz. 2.10 lentelėje pateikiami parametrai buvo parinkti siekiant įvertinti atskirai dažnio ir amplitudės poveikį. 

2.10 lentelė. III etapo vibracinio apdorojimo parametrai ir bandinių žymėjimas
Table 2.10. Parameters of vibratory treatment of the 3rd stage and specimens marking 
	Dažnis, Hz
	Amplitudė, µm

	
	0
	25
	50
	75
	115

	0
	B_NV
	
	
	
	

	100
	
	B_100_25
	B_100_50
	B_100_75
	B_100_115

	150
	
	B_150_25
	
	
	

	200
	
	B_200_25
	
	
	


Tiriant dangas po perlydymo įvertinti mikrostruktūros pokyčiai, atlikti dangų mikrokietumo ir dangų paviršiaus šiurkštumo matavimai, bei korozijos bandymai. Atliktų tyrimų pagrindu įvertintas vibracinio apdorojimo poveikis gausiai legiruotų Ni pagrindo perlydomųjų dangų mikrostruktūrai ir savybėms bei suformuluotos atitinkamos išvados.

2.3. Darbe taikomi tyrimo metodai

2.3.1. Optinė mikroskopija

Optinės mikroskopijos tyrimai atlikti su optiniu mikroskopu Nicon MA 200 su įrengta vaizdo kamera, sujungta su personaliniu kompiuteriu. Dangų struktūra buvo tiriama stebint vaizdą tiesiogiai pro mikroskopo okuliarą bei stebint kompiuterio monitoriuje vaizdą, transliuojamą iš vaizdo kameros. Buvo taikomas padidinimas nuo X 100 iki X 1000.  

Užpurkštų dangų skersiniai mikrošlifai paruošti užpilant juos epoksidine derva, šlifuojant, poliruojant ir ėsdinant. Paskutinis poliravimo etapas atliktas su deimantine poliravimo pasta (grūdėtumas iki 1 µm). Ėsdinimui panaudotas 20 ml HCl / 20 ml H2O / 4 g CuSO4 tirpalas. Struktūra buvo tiriama po poliravimo ir po ėsdinimo.

Perlydytų dangų skersiniai mikrošlifai paruošti pagal analogišką metodiką. Struktūra buvo tiriama po poliravimo ir po ėsdinimo. Ėsdinimui panaudotas 50 ml HNO3 / 50 ml CH3COOH tirpalas.

A tipo dangų mikrostruktūros susmulkėjimo efektui kiekybiškai įvertinti ir palyginti buvo apskaičiuotas grūdelių vidutinis kiekis GVK. Grūdelių kiekio nustatymui buvo panaudotos stačiakampės optinės mikronuotraukos, padarytos esant x500 mikroskopo padidinimui. Grūdelių kiekis nustatytas pagal formulę

kurioje n1 yra grūdelių, visiškai patekusių į analizuojamą plotą, kiekis; n2 yra grūdelių, kuriuos kerta analizuojamo ploto kraštinės, kiekis; vienetą (t.y. vieną grūdelį) sudaro grūdeliai, kuriuos kerta analizuojamo stačiakampio ploto kampai.
Mikronuotraukoje analizuojamas mikrošlifo plotas sudarė 14910 µm2. Šiame plote apskaičiuotas grūdelių kiekis buvo perskaičiuojamas 25000 µm2 plotui. Darbe pateikiamos GVK reikšmių vidurkiai, gauti iš kiekvieno bandinio 6 mikronuotraukų analizės rezultatų, ir standartinis nuokrypis σ, apskaičiuotas pagal formulę


[image: image26.wmf](

)

2

1

1

n

i

i

xx

n

s

=

=-

å

,         


    (2.2)

kurioje xi yra i–tojo matavimo metu gauta reikšmė, 

 yra imties (reikšmių) vidurkis ir n yra imties dydis (reikšmių kiekis).


2.3.2. Nuskaitančioji elektroninė mikroskopija ir rentgeno
mikroanalizė

Tyrimai atlikti su SEM HITACHI SU-70 nuskaitančiosios elektroninės mikroskopijos (SEM) ir rentgeno mikroanalizės (RMA) prietaisu.

Užpurkštų ir perlydytų dangų mikrostruktūra buvo tiriama SEM metodu, naudojant antrinių elektronų SE ir atspindėtų elektronų BSE detektorius padidinimų diapazone nuo X 70 iki X 5000. Analizė atlikta „Field-free“ režimu, taikomu magnetinėms medžiagoms tirti. Prietaisui veikiant šiuo režimu tarp bandinio ir objektyvo lęšių nesusidaro magnetinis laukas. Vidutiniai bandymų parametrai: 15 kV greitinančioji įtampa, 39 µA emisijos srovė, 15 mm atstumas iki bandinio paviršiaus. Elektriniam laidumui padidinti visų bandinių paviršiai buvo padengti plonu anglies sluoksniu garinant anglies elektrodą 10 min. 

Struktūros dedamųjų cheminė sudėtis buvo analizuojama taškinės, linijinės ir plokštuminės rentgeno mikroanalizės metodais su energijos dispersijos ir bangos ilgio dispersijos spektrometrais (EDS ir WDS atitinkamai). 

Tyrimai atlikti skersiniuose dangų mikrošlifuose, paruoštuose pagal anksčiau aprašytą metodiką.  

2.3.3. Rentgeno spindulių difrakcijos analizė
Purškimo miltelių ir perlydytų dangų kokybinė fazinės sudėties analizė atlikta Philips rentgeno difraktometru su įrengtu X-Pert goniometru. Rentgeno spinduliuotės Cu Kα spektrui išskirti naudotas grafito monochromatorius (difrakcijos plokštuma λ = 0,1541837 nm). Bandymų parametrai: 40 kV įtampa; 40 mA srovė; difrakcijos kampo 2θ intervalas: 20–120º; nuskaitymo žingsnis – 0,032º; išlaikymo laikas per žingsnį – 16 s; temperatūra – 25 ºC.

Tyrimai atlikti perlydytų dangų šlifuotuose ir poliruotuose paviršiuose. 

Analizės rezultatai pateikiami rentgenogramoje – kreivėje, kurioje pavaizduotos atsispindėjusių rentgeno spindulių intensyvumo priklausomybės nuo detektoriaus kampo. Fazių identifikavimas atliktas dešifruojant rentgenogramas su atitinkama programine įranga. Vibruotų ir nevibruotų bandinių palyginimas buvo atliktas palyginant smailių intensyvumą ir padėtį rentgenogramose.

2.3.4. Kietumo ir mikrokietumo matavimai 
Kietumo matavimai atlikti standartiniu Vikerso metodu I etapo metu. Matuota su 10 kg apkrova 2 % matavimo tikslumu ant A tipo bandinių po dilimo bandymų prieš tai atlikus papildomą paviršiaus poliravimą. 

Perlydytų dangų mikrokietumo matavimai atlikti poliruotuose skersiniuose mikrošlifuose su Zwick Roell ZHμ universaliu automatizuotu kietmačiu (matavimo paklaida 1 %). Matavimai atlikti Knopo metodu su 1 kg apkrova A dangoms ir 500 g apkrova B dangoms. 

Darbe pateikiami perlydytų dangų kietumo ir mikrokietumo aritmetiniai vidurkiai ir standartiniai nuokrypiai σ (2.2 formulė), apskaičiuoti prieš tai atmetus mažiausią ir didžiausią reikšmes iš 10 matavimų rezultatų. 


Atskirų fazių mikrokietumo matavimai atlikti Vikerso metodu su 10 g ir 25 g apkrovomis bei Knopo metodu su 10 g apkrova (išlaikymas 10 s).

Mikrokietumo pasiskirstymui dangose įvertinti matavimai atlikti Knopo metodu su 100 g apkrova A dangoms ir 500 g apkrova B dangoms (išlaikymo laikas 10 s). Kiekvieną mikrokietumo reikšmę, pateiktą pasiskirstymo kreivėse, sudaro 5 matavimų, atliktų nurodytu atstumu nuo sąlyčio linijos, vidurkis. Matuota lygiagrečiai substratui.

2.3.5. Šiurkščio matavimai

Šiurkščio matavimai atlikti TR200 šiurkščio matuokliu dangų paviršiuose po perlydymo, nuvalius paviršių su izopropilo alkoholiu. Šiurkštis matuotas kiekvienos serijos trijų bandinių paviršiuose. Darbe pateiktos ir palygintos Ra parametro išmatuotos reikšmės ir jų vidurkiai.


2.3.6. Dilimo bandymai

Perlydytų dangų atsparumas dilimui įvertintas dviejų kūnų sausos trinties dilimo bandymais, atliktais dilimo mašinoje su SiC abrazyviniu popieriumi #200 (grūdelių dydis 58 µm). 10 X 20 mm bandinukų pora buvo prispaudžiama 35 N apkrova prie besisukančio abrazyvinio disko ir trinama 16 000 ciklų metu. Dilimo testo schema pateikta 2.7 paveiksle. Siekiant eliminuoti pradinio šiurkščio įtaką dilimo bandymo rezultatams pirmieji 2000 apsisukimų nebuvo vertinami. Rezultatų pradiniu tašku laikomas įspaudo, padaryto Rokvelo kietmačio deimantiniu kūginiu antgaliu po pirmųjų 2000 apsisukimų, skersmuo ir bandinuko svoris, išmatuotas tuo pačiu metu. Toliau atliekant bandymus kas 2000 ciklų buvo keičiamas abrazyvinis diskas, sveriami bandinukai ir matuojami įspaudų skersmenys. Bandinių svoris buvo nustatomas analitinėmis svarstyklėmis Kern 770-14 (padalos vertė – 0,1 mg, verifikavimo reikšmė – 1 mg). Įspaudo skersmuo buvo matuojamas su optiniu mikroskopu, kurio okuliaro–mikrometro padalos vertė esant taikytam padidinimui sudarė 1,167 µm. Iš įspaudo skersmens pokyčio buvo apskaičiuojamas dilimo metu pašalinto sluoksnio storis.

2.7 pav. Dviejų kūnų sausos trinties dilimo bandymo schema

Fig. 2.7.The scheme of two-body dry sliding wear test: 1 – sample fixing head, 
2 – abrasive paper, 3 – sample, 4 – hard disc
2.3.7. Korozinio atsparumo bandymai

Perlydytų dangų korozinis atsparumas įvertintas potenciodinaminės poliarizacijos matavimais. Bandymai atlikti su potenciostatiniu / galvanostatiniu AutoLab PGSTAT32N prietaisu. Matavimai atlikti kameroje, įrengtoje trimis elektrodais: bandomasis perlydytų dangų poliruotas paviršius, etalonas ir pagalbinis elektrodas. Darbiniame tirpale panardintas gyvsidabrio chlorido elektrodas buvo panaudotas kaip etalonas. Platinos viela panaudota kaip pagalbinis elektrodas. 

Darbe tiriamų dangų atsparumą korozijai užtikrina legiruoto Ni pagrindo metalinė matrica. Geras antikorozines savybes lemia visų pirma nikelio geba pasyvuotis – formuoti paviršiuje NiO, Ni(OH)2 arba aukštesnių oksidų sluoksnius. Kietuosius intarpus šiuo požiūriu galima traktuoti, kaip struktūros netobulumo taškus, kuriuose gali vykti pasyvacijos sluoksnio pažeidimai dėl lokalaus anodinio tirpimo – pitingo korozija. Dažniausiai pitingo korozija vyksta chloridų ir kitų agresyvių jonų terpėse. Be to, rūgštinėje terpėje ji labiau tikėtina negu šarminėje arba neutralioje (Сокол et al. 1989). Atsižvelgiant į tai korozijos bandymai atlikti 3,4% NaCl ir 0,1 M H2SO4 tirpaluose, natūraliai aeruotuose ore esant 21 ºC temperatūrai. Šie tirpalai dažniausiai taikomi panašių medžiagų potenciodinaminės poliarizacijos matavimams (Kim and Jang 2011, Qin et al. 2010, Wang et al. 2011). 

Potenciodinaminės poliarizacijos kreivės gautos keičiant potencialą tarp elektrodų 0,5 mV/s greičiu nuo –1500 mV iki 180 mV  3,4% NaCl tirpale ir keičiant potencialą tarp elektrodų 1,0 mV/s greičiu nuo –700 mV iki 1500 mV  0,1 M H2SO4 tirpale bei matuojant atitinkamos elektros srovės stiprį. 
  
2.4. Antrojo skyriaus išvados 

8. Ištirti eksperimentams parinkti milteliai. SEM / RMA analize nustatyta, kad miltelius sudaro vienarūšės, smulkios kristalinės struktūros dalelės, turinčios savo paviršiuje oksidų. Dalį miltelių sudaro kitokios, negu sferinė, formos dalelės ir yra smulkių dalelių (tarp jų mažesnio, negu nurodo gamintojas, dydžio), „satelitų“ pavidalu išsidėsčiusių didesnių dalelių paviršiuose.

9. DTA nustatyta, kad A miltelių intensyvaus lydymosi temperatūra Tlyd. yra 1058 °C ir solidus–liquidus temperatūrų intervalas yra nuo 1011 °C iki 1070 °C. B milteliams Tlyd. = 1023/1102 °C ir solidus–liquidus intervalas yra 977–1129 °C.

3

Vibracijų poveikio perlydomųjų nikelio pagrindo dangų struktūrai ir savybėms tyrimai

Skyriuje pateikiami ir analizuojami užpurkštų ir perlydytų dangų sandaros ir savybių tyrimo rezultatai. Skyriaus tematika paskelbti du autoriaus straipsniai (Škamat et al. 2010, Ška​mat et al. 2012) ir vienas priimtas spaudai (Škamat et al. 2014).

3.1. Vibracijų poveikis A tipo dangų sandarai ir savybėms

3.1.1. Vibracijų poveikis perlydytų A dangų fazinei sudėčiai 

Perlydytos A tipo dangos difrakcinė kreivė ir padidinta jos dalis pateiktos 3.1 paveiksle. Kreivės pagrindą sudaro serija didelių smailių,  kurias galima priskirti prie keleto skirtingų junginių. Difraktogramos analizė parodė, kad tai gali būti Cr1,12Ni2,88, Cr0,1Ni0,9, NiC, Ni0,98C0,02, FeNi3, Ni2,9Cr0,7Fe0,36 junginiai su kubine centruoto paviršiaus KCP kristaline gardele, kurios parametrai labai artimi gryno nikelio kristalinės gardelės parametrams (3,524 Å). Atsižvelgiant į mikrostruktūros tyrimų rezultatus, kurie pateikiami 3.1.3 skirsnyje, nė vienas iš nurodytų junginių negali būti atmestas ir kiekvienas jų gali būti kietojo tirpalo fazės sudėtyje. Tačiau, greičiausia, dominuoja junginiai su didesniu Ni ir mažesnių kitų elementų kiekiu (pvz. Cr0,1Ni0,9, Ni0,98C0,02). 

3.1 pav. A tipo perlydytos dangos difrakcinė kreivė (a) ir kreivės dalis mažosioms smailėms analizuoti (b)

Fig. 3.1. XRD pattern of A-type refused coating (a) and part of pattern for small peaks analysis (b)

Kaip ir A miltelių difraktogramoje (2.2 pav.), A dangų difrakcinėje kreivėje didelių smailių intensyvumas palyginti su mažųjų smailių intensyvumu yra didesnis, negu B dangų difraktogramoje (3.21 pav.). Šie rezultatai parodo, kad šias smailes atitinkančių junginių santykinis kiekis A dangose yra didesnis negu B dangose. 

Pagrindinė mažųjų smailių dalis A tipo perlydytų dangų difraktogramoje (3.1 pav., b) atitinka nikelio ir boro junginį Ni3B, kuris gali sudaryti savarankišką fazę arba būdingą γ-Ni/Ni3B eutektiką. Taip pat pavyko identifikuoti silpnai išreikštas M7C3 tipo karbido smailes. Skirtingos kristalizacijos sąlygos miltelių atomizacijos metu ir dangų perlydymo metu lėmė skirtingų vyraujančių karbidų tipų susidarymą. Kitų galimų fazių (tarp jų ir kitų karbidų) santykinis kiekis bendrame mikrostruktūros tūryje A tipo lydinyje gali būti labai nedidelis. Todėl kitų smailių nebuvimas difrakcinėje kreivėje neleidžia teigti, kad kitų junginių nėra. Taip, A tipo difraktogramose neaptikta jokių Si junginių arba kitų tipų karbidų. Nors perlydytų dangų SEM/RMA analizės metu nustatytas reikšmingas Si kiekis γ-Ni fazėje ir mažiausiai du karbidų tipai (3.6 pav., c).

C priede pateiktos vibruotų dangų difrakcinės kreivės. Analizuojant A tipo vibruotų dangų difraktogramas nustatyta, kad jas sudaro tokios pat smailės, kaip ir nevibruotuose etalonuose. Nustatyti skirtumai daugiausia susiję su smailių intensyvumais. Nedideli smailių intensyvumų pokyčiai nustatyti lyginant tos pačios nevibruotos dangos difraktogramas, gautas atliekant matavimus skirtingose vietose (darbe nepateikiama). Todėl, greičiausia, ir vienu, ir kitu atveju smailių intensyvumų pokyčiai susiję su nedideliais mikrostruktūros netolygumais ir vibracinis apdorojimas neturi įtakos perlydomųjų dangų fazinei sudėčiai.

3.1.2. Užpurkštų A dangų mikrostruktūra 

Užpurkštų A tipo dangų struktūra buvo tiriama SEM, RMA ir optinės mikroskopijos metodais. Rezultatai pateikti 3.2. ir 3.3 paveiksluose ir 3.1 lentelėje. Skersinio mikrošlifo nuotraukoje (3.2 pav., a) matoma aiški sąlyčio liniją tarp dangos ir substrato bei atskirų dalelių ribas. Daugumos dalelių forma yra beveik nepakitusi, tarp dalelių yra daug tuštumų. Stebint mikrostruktūrą prie didesnių padidinimų matyti, kad neišsilydžiusių dalelių kristalinė mikrostruktūra taip pat mažai skiriasi nuo pradinių miltelių mikrostruktūros. 

RMA nustatyta, kad tuštumos dalinai užpildytos apsilydžiusiomis dalelėmis ir fazėmis su dideliu oksidų kiekiu (3.1 lentelė, 3.3 pav.).

Tokiu būdu tiriamos dangos po purškimo turi mikrostruktūrą, pasižyminčią silpnu dangos ir substrato sukibimu, dideliu tuštumų ir oksidų kiekiu. Purškimo metu daugelis dalelių mažai paveiktos šilumos ir tik nedidelė miltelių dalis išsilydė. Tai, greičiausia, mažesnės dalelės, kurios įkaista greičiau, arba dalelės, patekusios į purškimo srauto centrą, kur temperatūra aukštesnė. 

3.2 pav. Užpurkštos A dangos mikrostruktūra esant skirtingam padidinimui 

Fig. 3.2. The mictostructure of as-sprayed A-type coating of different magnifications

3.1 lentelė. Užpurkštos A dangos nurodytų sričių (3.4 pav.) cheminė sudėtis (išskyrus C ir B)
Table 3.1. Chemical composition of denoted areas of as-sprayed coating (Fig. 3.4) (with the exception of C and B)

	Analizuojama sritis
	Cheminių elementų kiekis, atomų % (EDS)

	
	O–K
	Si–K
	Cr–K
	Fe–K
	Ni–K

	Sritis 1 (Spectrum 1)
	57,79
	10,41
	23,06
	0,88
	7,85

	Sritis 2 (Spectrum 2)
	47,43
	0,92
	9,87
	2,67
	39,1

	Sritis 3 (Spectrum 3)
	24,35
	3,18
	13,56
	3,35
	55,55

	Sritis 4 (Spectrum 4)
	6
	5,21
	12,18
	2,63
	73,97

	Sritis 5 (Spectrum 5)
	1,15
	5,73
	11,35
	2,82
	78,96

	Sritis 6 (Spectrum 6)
	0,25
	5,8
	9,99
	2,92
	81,04

3.3 pav. Užpurkštos dangos mikrostruktūra su nurodytomis rentgeno mikroanalizės sritimis 
Fig. 3.3. Microstructure of as-sprayed coating with denoted areas of X-ray microanalysis  

3.1.3. Perlydytų A dangų mikrostruktūra 

Po perlydymo dangų mikrostruktūra buvo tiriama SEM ir optinės mikroskopijos metodais. Elementinė atskirų fazių ir sričių sudėtis buvo nustatoma rentgeno mikroanalizės RMA metodu. 

3.4 paveiksle pateiktos bandinių skersinių mikrošlifų mikronuotraukos po purškimo (3.4 pav., a) ir po perlydymo (3.4 pav., b, c), iš kurių matyti, kad vietoj aiškios sąlyčio linijos, susidariusios purškimo metu, po perlydymo tarp substrato ir dangos susiformavo glotnus perėjimas. Nustatyta, kad dangas sudaro vientisas sluoksnis, dangos ir substrato sąlyčio sritis yra neriški ir matoma tik dėl nedidelio substrato ir dangos kontrasto skirtumo. Tai yra būdinga perlydomosioms dangoms, kadangi perlydymo procedūros pagrindinis tikslas sumažinti prieš tai užpurkšto sluoksnio akytumą ir pagerinti dangos ir substrato sukibimą – adheziją. Plonas sluoksnis prie sąlyčio linijos iš substrato pusės aptiktas stebint mikrošlifo paviršiaus vaizdą su kompoziciniu kontrastu (3.4 pav., c). RMA metu šiame sluoksnyje nustatytas nedidelis, apie 8 %, nikelio atomų kiekis (3.2 lentelė, 3.5 pav.). Tuo pačiu metu dangoje prie sąlyčio linijos nustatytas apie 6 % geležies atomų kiekis, kuris beveik du kartus viršija vidutinį geležies atomų kiekį pagrindiniame dangos sluoksnyje. Šie rezultatai rodo, kad perlydymo metų ir po jo vyko abipusė difuzija, dėl kurios dangos ir substrato sąlyčio srityje susidarė tvirtas metalurginis ryšis. Minimalus porų kiekis pačioje dangoje ir sąlyčio srityje parodo, kad perlydymas atliktas taikant optimalius parametrus. 

  a)                                             b)                                              c)
3.4 pav. A tipo bandinių poliruotų skersinių mikrošlifų mikronuotraukos: a – danga po purškimo; b – danga po perlydymo be vibracijos; c – danga po perlydymo be vibracijos; A – kietieji intarpai; B – poros  

Fig. 3.4. Micrographs of polished transverse cross-sections of A type samples: 
a – as-sprayed coating; b – unvibrated coating after refusing;
 c – unvibrated coating after refusing; A – hard inclusions; B – pores

3.2 lentelė. Perlydytos A dangos, difuzinių sričių ir substrato nurodytų sričių (3.6 pav.) cheminė sudėtis (išskyrus C ir B)
Table 3.2. Chemical composition (with the exception of C and B) of denoted areas (Fig. 3.6) of refused A-type coating, diffusion zones, and substrate

	Analizuojama sritis
	Cheminių elementų kiekis, atomų % (EDS)

	
	O–K
	Si–K
	Cr–K
	Fe–K
	Ni–K

	Sritis 1 (Spectrum 1)
	0,54
	6,32
	9,35
	3,61
	80,18

	Sritis 2 (Spectrum 2)
	0,72
	5,44
	10,87
	6,24
	76,73

	Sritis 3 (Spectrum 3)
	1,02
	0,60
	1,23
	89,40
	7,76

	Sritis 4 (Spectrum 4)
	1,08
	0,35
	0,15
	98,24
	0,19

3.5 pav. Perlydyto be vibracijų A tipo bandinio poliruoto skersinio mikrošlifo mikronuotrauka su nurodytomis rentgeno mikroanalizės sritimis: 1 – danga; difuzinės sritys iš dangos 2 ir substrato 3 pusių; 4 – substratas  

Fig. 3.5. Micrograph of polished transverse cross-sections of unvibrated 
A-type samples after refusing with denoted areas of X-ray microanalysis: 1 – coating; diffusion zones from the coating side 2 and from the substrate side 3; 
4 – substrate

Nagrinėjant dangų mikrostruktūrą vertikaliai nuo sąlyčio srities iki dangos paviršiaus, matyti, kad dangų struktūros susidarymas prasideda plonam vienfaziam sluoksniui kristalizuojantis ant substrato paviršiaus (3.6 pav., a). Tokio plokštuminės kristalizacijos sluoksnio susidarymas prie sąlyčio linijos paaiškinamas išskirtinėmis kristalizacijos sąlygomis šioje srityje. Masyvus ir palyginti šaltas substratas šiuo atveju intensyviai nuveda šilumą, todėl susidaro didelis temperatūros gradientas G. Iš kitos pusės danga yra kaitinama, todėl kristalizacijos proceso greitis V mažas. Esant pakankamai dideliam G/V santykiui vyksta plokštuminė kristalizacija (Kurz and Triverdi 1994, Navas et al. 2006). 

Iš karto virš šio sluoksnio prasideda pagrindinis dangos sluoksnis, kurį sudaro metalinė plastiška matrica, sustiprinta nedideliu kiekiu kietųjų intarpų (3.6 pav., b), pakankamai tolygiai pasiskirsčiusių nedideliuose dangos tūriuose. Metalinę matricą sudaro dvi fazės: pirminė netaisyklingų grūdelių fazė ir tarpgrūdelinis tinklas. Rentgeno mikroanalizė parodė, kad abiejų fazių pagrindą sudaro nikelis (3.3 lentelė, 3.7 pav.). Nustatyta, kad pirminėje fazėje be nikelio yra apie 10 % Cr, šioje fazėje yra susikoncentravęs beveik visas silicis (6 % Si) ir yra daugiausia geležies (3,3 % Fe). Sugretinus šiuos rezultatus su XRD rezultatais pirminė fazė identifikuojama kaip γ-Ni kietasis tirpalas. Fazėje tarp grūdelių be nikelio aptiktas boras (3.7 pav., MaxRay boras). Kadangi XRD nustatytas Ni3B junginys, tarpgrūdelinį tinklą greičiausia sudaro γ-Ni/Ni3B eutektiką, būdingą šio tipo lydiniams. Šioje fazėje taip pat nustatyta apie 6 % Cr, apie 0,36 % Si ir apie 1,8 % Fe (3.3 lentelė). Kadangi EDS jautrio paprastai nepakanka borui analizuoti, pateiktus skaičius galima naudoti tik apytiksliam elementų santykio vertinimui šioje fazėje.

c)                                                    d)                               

3.6 pav. Perlydyto be vibracijų A tipo bandinio skersinio mikrošlifo mikronuotraukos: (a) sąlyčio sritis; (b–d) dangos mikrostruktūra; a – γ-Ni fazė;
b – Ni-B fazė; c – karbidai; d – labai smulkus kietieji intarpai   

Fig. 3.6. Micrograph of transverse cross-sections of unvibrated A-type samples after refusing: (a) interface; (b–d) coating microstructure; a – γ-Ni phase; 
b – Ni-B phase; c – carbides; d – fine hard precipitates

Stebint neėsdintą mikrostruktūrą prie skirtingų padidinimų pastebėta, kad kietųjų intarpų fazę šiuo atveju sudaro skirtingo dydžio (nuo 1 µm ir mažiau iki keliasdešimt µm) ir formos elementai (3.6 pav., b ir c). Daugiausia jų yra tarp pirminės fazės grūdelių arba jų pakraščiuose, tačiau pasitaiko labai smulkių dispersinių kietųjų intarpų, pasiskirsčiusių pačiuose grūdeliuose (3.6 pav., d). Iš RMA rezultatų matyti, kad tai yra chromo ir anglies junginiai – chromo karbidai (3.3 lentelė, 3.7 pav.). Pagal Cr–C būsenos diagramą chromas su anglimi sudaro tris karbidų tipus: Cr3C2, Cr7C3 ir Cr23C6  (Плинер et al. 1965). Tik vienas iš jų – Cr7C3 – nustatytas XRD analizės metu (3.1 pav.). Tačiau skirtingas kietosios fazės elementų kompozicinis kontrastas rodo, kad yra mažiausiai du nevienodos cheminės sudėties junginiai (3.7 pav., c). Tai patvirtina taškinė RMA bei plokštuminis elementų pasiskirstymas (3.3 lentelė, 3.7 pav.). Be chromo ir anglies šviesesniuose intarpuose aptikta taip pat apie 8 % nikelio (3.3 lentelė). Kitų elementų kiekis kietosios fazės elementuose nežymus. 

3.7 pav. Perlydytos be vibracijų A dangos rentgeno mikroanalizė: (a) analizuojamas mikrostruktūros plotas; (b–g) nurodytų cheminių elementų pasiskirstymas analizuojamame plote; a – γ-Ni fazė; b – Ni-B fazė; c – „šviesūs“ karbidai; 
d – „tamsūs“ karbidai
Fig. 3.7. X-ray microanalysis of unvibrated A-type coating after refusing: (a) area of analysis; (b–g) chemical mapping; a – γ-Ni phase; b – Ni-B phase; c – „light“ carbides; d – „dark“ carbides 

Yra žinoma, kad EDS jautrio nepakanka elementams su atominiu numeriu mažiau 10 patikimai analizuoti ir kai kuriuose darbuose (pvz. Liyanage et al. 2010) parodyta, kad EDS gaunami šių elementų kiekiai paprastai yra didesni už tikruosius (Liyanage et al.  2010 darbe skirtumas sudarė apie 10–20 %). Šiame darbe EDS analizės metu tamsiau atrodančiuose intarpuose nustatyta apie 40 % anglies, šviesesniuose – apie 30 % (3.3 lentelė). Kadangi tikrieji kiekiai, greičiausia, yra mažesni, galima teigti, kad iš trijų galimų chromo karbidų šio tipo dangoje susidarė du žemesnieji – Cr23C6 ir Cr7C3. 

3.3 lentelė. Perlydytos A dangos struktūros elementų cheminė sudėtis (išskyrus B)
Table 3.3. Chemical composition of structural constituents of refused A-type coating (with the exception of B)
	Analizės sritis
	Cheminių elementų kiekis, atomų % (EDS)

	
	C–K
	Si–K
	Cr–K
	Fe–K
	Ni–K

	γ–Ni fazė


	-


	5,87–6,44


	9,74–9,82
	3,29–3,35
	80,46–81,04

	Ni–B fazė
	-
	0,26–0,47
	6,08–6,35
	1,78–1,79
	91,38–91,89

	“šviesūs” karbidai 
	31,63–31,77
	0,26
	58,96–59,57
	0,96–1,06
	7,70–8,08

	“tamsūs” karbidai 
	42,38–42,82
	0,13
	55,06–55,65
	0,38
	1,58–1,99


Sugretinus XRD, SEM, RMA metu gautus rezultatus ir literatūros šaltinių duomenis galima apibendrinti, kad A tipo dangų mikrostruktūrą sudaro dvifazė γ-Ni kietojo tirpalo ir γ-Ni/Ni3B eutektikos matrica, sustiprinta mažiausiai dviejų tipų karbidais, vienas iš kurių Cr7C3, o kitas, greičiausia, (Cr,Ni)23C6.
3.1.4. Vibracijų poveikis perlydytų A dangų mikrostruktūrai

Nagrinėjant A dangų mikrostruktūrą skersiniuose mikrošlifuose pastebėta, kad prie bandinio krašto, kur perlydytos dangos aušimas vyksta sparčiau, susiformuoja kelis kartus smulkesnė struktūra negu bandinio centrinėje dalyje, kur temperatūra krinta lėčiau. Toks grūdelių dydžio kryptingas sumažėjimas nuo bandinio centro link krašto nustatytas visuose tirtose dangose. 3.8 paveiksle pateikta bandinių skersinių mikrošlifų schema (3.8 pav., a) ir nurodytų sričių mikrostruktūros (3.8 pav., b–i). Toliau darbe lyginamos tik centrinės bandinio dalies mikrostruktūros. 

3.8 pav. A dangų skersinių mikrošlifų schema (a) ir parodytų sričių mikrostruktūros: nevibruotos dangos (b–e)  ir vibruotos A​​_200_25 dangos (f–i) 

Fig. 3.8. The scheme of A-type coatings cross-sections and microstructures of denoted areas: (b–e) unvibrated coating, (f–i) vibrated A​​_200_25 coating

Pagrindinis skirtumas, aptiktas lyginant A tipo vibruotas dangas su nevibruotu A tipo etalonu I ir II etapų metu, yra struktūros susmulkėjimas, kurį galima paaiškinti tuo, kad besikristalizuojančiame lydinyje sklindanti vibracijos banga nulaužo augančių kristalitų šakas, tokiu būdu neleisdama išaugti jau augantiems kristalams ir sudarydama papildomus kristalizacijos centrus iš kristalų nuolaužų. Kitų esminių skirtumų, susijusių su mikrostruktūros elementų forma, dydžiu, išsidėstymu, naujų struktūrinių elementų susidarymu arba esamų elementų išnykimu, nepastebėta. 

3.9 ir 3.10 paveiksluose pateiktos dangų mikrostruktūrų nuotraukos, iš kurių matyti, kad skirtingų parametrų vibracijos paveiktas kristalizacijos procesas suformavo skirtingo dydžio grūdelius. I eksperimentų etapo metu taikant statmenas vibracijas smulkesnė mikrostruktūra susiformavo visuose vibruotose dangose (3.9 pav.). Smulkiausia struktūra susiformavo dangose, vibruotose 100 Hz dažniu (3.9 pav., 0_100). Šiek tiek silpnesnis grūdelių susmulkėjimo efektas išsilaikė padidinus dažnį iki 200 Hz, o vėliau – iki 1000 ir 2000 Hz. Silpniausią poveikį grūdo dydžiui turėjo 20 Hz ir 10 kHz dažnio mechaniniai virpesiai. II etapo metu, įvedant vibracijas lygiagrečiai substratui, mikrostruktūros susmulkėjimas taip pat buvo aptiktas daugelyje vibruotų dangų (3.10 pav.). Taip, stipriai išreikštas grūdelių susmulkėjimas nustatytas bandiniuose A_75_115, A_100_115, A_125_25, A_150_50, A_200_25. Mikrostruktūros susmulkėjimo efektui kiekybiškai įvertinti ir palyginti buvo apskaičiuotas grūdelių vidutinis kiekis GVK tam tikrame mikrošlifo plote. Rezultatai pateikiami 3.11–3.13 paveiksluose.

3.9 pav. A dangų mikrostruktūros grūdelių dydžio palyginimui (I etapas)

Fig. 3.9. The microstructures of A-type coatings for the comparison of grain size (I stage)

3.10 pav. A dangų mikrostruktūros grūdelių dydžio palyginimui (II etapas)

Fig. 3.10. The microstructures of A-type coatings for the comparison of grain size 
(II stage)

3.11 ir 3.12 paveiksluose pateiktos grūdelių vidutinio kiekio priklausomybės nuo vibracinio apdorojimo dažnio ir amplitudės. Dažnio įtakos geriausią vaizdinį suteikia pirmoji pavaizduota diagrama, kadangi ją sudaro didžiausia bandinių serijų seka. Iš šios priklausomybės matyti, kad nuosekliai didinant dažnį esant pastoviai 25 µm amplitudei struktūros susmulkėjimo stipresnis efektas pasireiškia periodiškai. Trys šuoliai su 75 Hz intervalu užfiksuoti taikant vibracijas nuo 50 Hz iki 400 Hz. Pirmas šuolis atitinka 50 Hz dažnį, kiti du – 125 Hz ir 200 Hz dažnius atitinkamai (3.11 pav., a). Be to, didėjant dažniui didėja ir šuolių intensyvumas ir stipriausias efektas nustatytas dangose, vibruotose esant 200 Hz ir 25 µm vibracijų parametrams (3.11 pav., a). Šiose dangose vidutinis grūdelių kiekis 25 000 µm2 plote sudarė 334, ir tai yra ~2,4 karto daugiau, negu nevibruotuose etalonuose. Iš karto už šuolio grūdelių susmulkėjimo efektas palaipsniui mažėja kol grūdelių dydis pasiekia lygį, artimą nevibruotų bandinių lygiui. 

3.11 pav. Grūdelių vidutinio kiekio priklausomybės nuo vibracinio apdorojimo dažnio esant pastoviai amplitudei 25 µm (a) ir esant pastovioms amplitudėms 50 µm, 75 µm ir 115 µm (b): NV – nevibruotų bandinių serija

Fig. 3.11. The dependence of grains average number on the frequency of vibratory treatment under constant amplitude of 25 µm (a) and under constant amplitudes of 50 µm, 75 µm, and 115 µm (b): NV – series of unvibrated samples  

Struktūros sustambėjimas nagrinėjamoje sekoje nustatytas dviejų paskutinių serijų bandiniuose (3.11 pav., a, 350 Hz ir 400 Hz). Stambesni grūdeliai gerai matomi mikrostruktūros nuotraukose (3.10 pav., A_350_25 ir A_400_25). Stambesnės struktūros susidarymą, greičiausia, galima paaiškinti tuo, kad vibracijos turėjo poveikį šilumos nuvedimo procesui, dėl ko kristalizacijos pradžioje susiformavo ribotas kristalizacijos užuomazgų skaičius. 

Tiriant amplitudės įtaką susidarančių grūdelių dydžiui (3.12 pav.) pastebėta, kad nagrinėjamame diapazone kiekvienam dažniui būdinga tam tikra amplitudė, kuriai esant pasiekiamas maksimalus efektas. 75 Hz, 100 Hz ir 150 Hz sekose taip pat matyti grūdelių kiekio tendenciją didėti kartu su taikoma vibracijų amplitude. Labai panašūs grūdelių kiekiai gauti esant skirtingiems dažniams (75 Hz/115 µm, 100 Hz/115 µm, 125 Hz/25 µm, 150 Hz/50 µm). Tai parodo, kad panašus struktūros smulkinimo efektas gali būti pasiektas parenkant skirtingus vibracinio apdorojimo dažnio ir amplitudės derinius. 

3.12 pav. Grūdelių vidutinio kiekio priklausomybės nuo vibracinio apdorojimo 
amplitudės esant pastoviems 75 Hz, 100 Hz, 125 Hz ir 150 Hz dažniams: 
NV – nevibruotų bandinių serija

Fig. 3.12. The dependence of grains average number on the amplitude of vibratory treatment  under constant frequencies of 75 Hz, 100 Hz, 125 Hz, and 150 Hz: 
NV – series of unvibrated samples 

Išsirinkus iš kiekvieno dažnio serijos amplitudę, kuriai esant pasireiškė stipriausias efektas, ir surikiavus rezultatus dažnių didėjimo tvarka (3.13 pav.) matyti, kad stipresnis struktūros susmulkėjimas susidaro intervale nuo 75 Hz iki 200 Hz. Dangose, vibruotose šiame dažnių diapazone, nustatytas nuo 285 iki 334 vnt./25000 µm2 vidutinis grūdelių kiekis ir tai yra 2,1–2,4 karto daugiau negu nevibruotose dangose. 

3.13 pav. Maksimalūs grūdelių vidutiniai kiekiai, nustatyti A bandiniuose, perlydytuose taikant skirtingus dažnius: NV – nevibruotų bandinių serija

Fig. 3.13. Maximum average grains numbers, estimated on A-type samples, vibrated under various frequencies: NV – series of unvibrated samples 

3.14 pav. Nevibruotos (A_NV) ir vibruotos (A_75_75) A tipo dangų paviršinių sluoksnių mikrostruktūra

Fig. 3.14. Microstructure of outer layers of unvibrated (A_NV) and vibrated (A_100_115) A-type coatings

Nagrinėjant A dangų mikrostruktūrą taip pat pastebėta, kad sluoksniuose arti paviršiaus struktūros susmulkėjimo efektas neturi tokio išreikšto pobūdžio, o dalies vibruotų dangų paviršius yra lygesnis (3.14 pav.). 

Tokiu būdu, perlydymo metu veikiant vibracijomis mažiau legiruotas perlydomąsias Ni pagrindo dangas su vyraujančia γ-Ni kietojo tirpalo faze susidaro iki 2,4 karto smulkesnė mikrostruktūra. Struktūros susmulkėjimo poveikis pasireiškia taikant mechaninius virpesius tiek statmenai, tiek lygiagrečiai substratui. Nagrinėjamame parametrų diapazone stipriausią poveikį grūdelio dydžio sumažėjimui turi mechaniniai virpesiai dažnių intervale nuo 75 Hz iki 200 Hz. 

3.1.5. Vibracijų poveikis perlydytų A dangų kietumui ir 
mikrokietumui 

3.15 paveiksle pateikti pirmo eksperimentų etapo rezultatai. Nustatyta, kad A tipo nevibruotų dangų kietumas sudaro apie 246 HV. 20 Hz dažnio vibracijos neturėjo stipraus poveikio gaunamų dangų kietumui ir jo padidėjimas (iki 267 HV) aptiktas tik pasiekus 100 Hz dažnį. Esant tolimesniam dažnio didinimui dangų vidutinis kietumas išliko panašiame lygyje ir vibruotų dangų vidutinio kietumo padidėjimas sudarė apie 10 % palyginti su nevibruotu etalonu. Kietumo matavimo rezultatai atitinka mikrostruktūros tyrimų metu gautus duomenis. Šiuo atveju, kaip ir buvo laukiama, smulkesnės struktūros dangose buvo nustatytas didesnis kietumas. 

[image: image92.png]Kietumas HV 10

290
270
250
230
210
19
170
150

2673 2660
T T

2664 2686
T

2640

u61 2 [0
T

m

0NV 020 0_100 0.200 0_1000 0_2000 0_10k

Bandiniyzymuo





3.15 pav. A tipo dangų, apdorotų skirtingų parametrų vibracijomis, kietumas: 
0_NV – nevibruotų bandinių serija
Fig. 3.15. The hardness of A-type coatings, vibrated under various vibrational parameters: 0_NV – series of unvibrated samples
Knopo mikrokietumo matavimo rezultatai, gauti antro eksperimentų etapo metu, pateikiami 3.16 ir 3.17 paveiksluose. Esminių skirtumų tarp reikšmių, gautų atliekant matavimus lygiagrečiai HK(L) ir statmenai HK(S) substratui, nenustatyta. Nevibruotų bandinių serijai jos sudarė 311 HK ir 315 HK atitinkamai. Daugumai vibruotų dangų skirtumas tarp HK(L) ir HK(S) sudarė iki 4,5 %.

Tiriant vibracinio apdorojimo parametrų įtaką dangų mikrokietumui nustatytos priklausomybės atkartoja rezultatus, gautus vertinant grūdelių vidutinį kiekį (GVK). Priklausomybė nuo dažnio pateikta 3.16 paveiksle. Didžiausios mikrokietumo reikšmės, atrinktos iš kiekvieno dažnio sekos, pateiktos 3.17 paveiksle.

3.16 pav. A tipo dangų mikrokietumo ir grūdelių vidutinio kiekio (GVK) priklausomybės nuo dažnio: NV – nevibruotų bandinių serija
Fig. 3.16. Dependences of A-type coatings microhardness and average grains number on the frequency of vibratory treatment: NV – series of unvibrated samples 

3.17 pav. A tipo dangų didžiausias mikrokietumas, gautas esant skirtingiems dažniams: NV – nevibruotų bandinių serija 

Fig. 3.17. The maximum microhardness of A-type coatings, obtained with the use of different frequencies: NV – series of unvibrated samples 

Palyginimas rodo gerą mikrokietumo ir GVK reikšmių atitikimą: didesnis mikrokietumas atitinka didesnį grūdelių kiekį. A_200_25 serijos dangose su smulkiausia mikrostruktūra nustatytas didžiausias ~372 HK mikrokietumas, ir tai yra ~19 % didesnis mikrokietumas negu nevibruotų dangų. Atsižvelgiant į dangų mikrokietumo matavimo rezultatus, pateiktus 3.17 paveiksle, vibracinio apdorojimo optimalių dažnių intervalas gali būti sumažintas iki 100–200 Hz.
Tiriant fazinę dangų sudėtį XRD metu esminių skirtumų tarp vibruotų ir nevibruotų dangų nenustatyta, todėls galima teigti, kad dangų mikrokietumas padidėja tik dėl struktūros susmulkėjimo. Literatūroje nurodomi ir kiti galimi mechanizmai: pvz. kietojo tirpalo sustiprinimas dėl didesnio ištirpusių elementų kiekio. Tam tikras struktūros nehomogeniškumas, susidarantys tiek vibruotose, tiek nevibruotose dangose, neleido nustatyti panašaus efekto šiame darbe.

Struktūrinių dedamųjų mikrokietumas

Struktūrinių dedamųjų mikrokietumo nustatymas susijęs su tam tikrais ypatumais. Yra žinoma, kad matuojant kietumą labai maža apkrova, didėja matavimo paklaida ir gaunamų kietumo reikšmių neapibrėžtumas. Tuo tarpu didesnių apkrovų naudojimą riboja tiriamų struktūros elementų dydžiai. Šiame darbe struktūros elementų mikrokietumas buvo nustatomas Vikerso metodu taikant 10 g apkrovą. Ten, kur buvo įmanoma, mikrokietumas taip pat išmatuotas Knopo metodu (10 g). Visos gautos reikšmės pateiktos 3.4 lentelėje. 

Mažiausias mikrokietumas A tipo dangose nustatytas plokštuminės kristalizacijos sluoksnyje. Šios zonos kietumas siekia  ~220 HV. Mikrokietumo didėjimo tvarka fazės išsidėsto taip: metalinės matricos γ-Ni dendritai, Ni–B fazė ir kietieji intarpai. Plokštuminės kristalizacijos sluoksnio ir pirminių dendritų pagrindą sudaro ta pati γ-Ni fazė ir skirtumo tarp šių struktūrinių elementų mikrokietumo beveik nėra. 

Ni–B fazės mikrokietumo matavimo rezultatai suskirstyti į dvi grupes (I ir II) (3.4 lentelė). Mažesni kietumo skaičiai (342–626 HV) gerai sutampa su reikšmėmis, nurodomomis kituose darbuose (Liyanage et al. 2010) ir greičiausia atitinka γ-Ni/Ni3B eutektikos fazę. II diapazono reikšmės yra labai artimos gryno Ni3B borido mikrokietumo (1190 HV, Соболев et al. 1967). Šie rezultatai rodo, kad vietomis tarp γ-Ni dendritų susidaro ne Ni–B eutektika, o Ni3B boridai. Stebint mikrostruktūrą taip pat buvo pastebėta, kad kai kuriose tarpdendritinio tinklo vietose matomi atskiri ovalo formos mikrostruktūros elementai, kurių kompozicinis kontrastas skiriasi nuo Ni–B tarpdendritinio tinklo (3.6 pav. (d)).

A dangose karbidų fazės mikrokietumo reikšmės kinta 1031–1775 HV ribose. Literatūroje chromo karbidams yra nurodomi tokie mikrokietumo reikšmių intervalai: 976–1650 kg/mm2 Cr23C6 karbidams, 1336–2200 kg/mm2 Cr7C3 karbidams ir 1350–2280 kg/mm2 Cr3C2 karbidams. Tokiu būdu, mikrokietumo matavimo rezultatai patvirtina, kad be Cr7C3 karbido, kuris nustatytas XRD metu, yra susidariusių M23C6 tipo karbidų. 

3.4 lentelė. Perlydytų A dangų mikrostruktūros elementų mikrokietumas 

Table 3.4. Microhardness of refused A-type coating microstructural constituents 
	Mikrostruktūros elementas 
	Mikrokietumas

	
	HV 0,01
	HK 0,01 / (HV perskaičiuotas)

	Plokštuminės kristalizacijos sluoksnis
	215–219
	187–233 / (171–218)

	γ-Ni
	221–225
	233–240 / (218–226)

	Ni-B                                  (I)

                                         (II)   
	342–626

1190–1230
	448–547 / (431–518)

	Kietieji intarpai
	1031–1775
	1174–1505 / (1174–1505)


Mikrokietumo pasiskirstymas perlydytose A dangose

Keturios bandinių serijos išmatuotos tiriant mikrokietumo pasiskirstymą A dangose. Tai A_100_115 ir A_200_25 dangos, kuriose pasireiškė stipresnis struktūros susmulkėjimo efektas; A_350_25 dangos, kuriose buvo aptikta stambesnė struktūra, ir nevibruotų etalonų serija A_NV. Mikrokietumo pasiskirstymo kreivės pateiktos 3.18 paveiksle. 

3.18 pav. Mikrokietumo pasiskirstymas A tipo dangose 

Fig. 3.18. Distribution of microhardness in A-type coatings

Kaip ir buvo laukiama, smulkesnės struktūros dangose gautos didesnės mikrokietumo reikšmės, tuo tarpu stambiagrūdės struktūros dangose bendras mikrokietumo lygis šiek tiek žemesnis negu nevibruotame etalone. Iš pateiktų duomenų matyti, kad A tipo dangoms būdingas pakankamai tolygus mikrokietumo pasiskirstymas visame skerspjūvyje. Gerokai mažesnis mikrokietumas nustatytas tik prie dangos ir substrato sąlyčio linijos, kur susiformuoja plokštuminės kristalizacijos sluoksnis. A_100_115 ir A_200_25 dangose nežymus mikrokietumo sumažėjimas nustatytas prie paviršiaus, kur struktūros susmulkėjimo efektas neturėjo tokio išreikšto pobūdžio. Palyginamoji analizė rodo, kad vibracinis apdorojimas neturi šiuo atveju didelio poveikio ir panašaus pobūdžio mikrokietumo pasiskirstymas išsilaiko dangų skerspjūviuose ir po vibravimo. 

3.1.6. Vibracijų poveikis perlydytų A dangų nusidėvėjimo 
atsparumui
Perlydytų A dangų atsparumas dilimui įvertintas dviejų kūnų sausos trinties dilimo bandymais, kurių metu buvo kontroliuojamas bandomųjų dangų storio ir masės pokytis. Rezultatai pateikti 3.19 ir 3.20 paveiksluose. 

Rezultatai, gauti abiem metodais (3.19 pav., a ir b), labai panašūs. Iš pateiktų grafikų matyti, kad dilimo procesas turi vienodą linijinį pobūdį visoms bandomoms dangoms. Tokių rezultatų galima buvo tikėtis, kadangi mikrokietumo matavimais nustatytas pakankamai tolygus mikrokietumo reikšmių pasiskirstymas nuo dangos ir substrato sąlyčio linijos iki dangos paviršiaus (3.18 pav.). Pradinė dilimo kreivių dalis sutampa beveik visiems bandiniams. Pirmi pokyčiai pasireiškia po 6000 ciklų, kurie atitinka 120–150 µm atstumą gilyn nuo dangos paviršiaus. Šie rezultatai gerai sutampa su mikrostruktūros tyrimų rezultatais, kurie parodė, kad paviršiniuose dangų sluoksniuose, kurie perlydymo metu yra tiesiogiai veikiami liepsnos, grūdelių susmulkėjimo efektas neturėjo tokio išreikšto pobūdžio. Dviejų serijų bandinius galima išskirti iš visų kitų. Tai 0_100 ir 0_200 bandiniai, kurie bandymų metu intervale nuo 6000 iki 16000 ciklų stabiliai demonstravo labai panašų, geresnį negu visų kitų, atsparumą dilimui.   

3.20 paveiksle pateikti dilimo metu pašalintų dangos sluoksnių storiai po 16000 ciklų. Iš palyginimo matyti, kad dilimo bandymų ir kietumo matavimų reikšmės koreliuoja. Geriausi rezultatai gauti tiriant dangas, vibruotas 100 Hz ir 200 Hz dažniais. Jų svorio praradimas po 16000 dilimo ciklų sudarė apie 22,0·10-4 g/mm2 ir 22,8·10-4  g/mm2 atitinkamai, storio praradimas sudarė apie 271 µm. Palyginti su nevibruotu etalonu tai 12–15 % mažiau pirmu atveju ir 9 % mažiau – antru.

3.19 pav. A dangų storio sumažėjimas ∆t (a) ir svorio sumažėjimas ∆m (b) dilimo bandymų metu priklausomai nuo dilimo ciklų skaičiaus nc
Fig. 3.19. A-type coatings thickness loss ∆t (a) and mass loss ∆m (b) during wear tests in dependence on the wear cycles number nc

3.20 pav. A dangų dilimo ir kietumo bandymų rezultatų palyginimas 

Fig. 3.20. A-type coatings wear test and hardness measurements results comparison 

Lyginant dilimo bandymo rezultatus su kietumo matavimais gautomis reikšmėmis matyti, kad dangų kietumo padidėjimo efektas, lemiantis atsparumo dilimui pagerėjimą, išsilaiko intervale nuo 100 Hz iki 2000 Hz. Taikant nurodytų parametrų vibracijas dangų kietumas buvo padidintas vidutiniškai 10 % ir tai leido pagerinti atsparumą dilimui 9–15 %. Analizuojant dilimo priklausomybes, pateiktas 3.18  ir 3.19 paveiksluose, galima išskirti bandinius, vibruotus 100 Hz ir 200 Hz dažniais ir apriboti efektyvių dažnių intervalą iki 100–200 Hz.
3.2. Vibracijų poveikis B dangų sandarai ir savybėms 

3.2.1. Vibracijų poveikis perlydytų B dangų fazinei sudėčiai 

3.21 paveiksle pateiktos perlydytos B tipo dangos difrakcinė kreivė (a) ir padidinta jos dalis (b). Kreivės pagrindą (3.21 pav., a) sudaro ta pati serija didelių smailių, kurios buvo aptiktos A tipo dangos difraktogramoje (3.1 pav.). Šios smailės gali būti priskirtos Cr1,12Ni2,88, Cr0,1Ni0,9, NiC, Ni0,98C0,02, FeNi3, Ni2,9Cr0,7Fe0,36 junginiams su kubine centruoto paviršiaus (KCP) kristaline gardele. 

3.21 pav. B tipo perlydytos dangos difrakcinė kreivė (a) ir kreivės dalis mažosioms smailėms analizuoti (b)

Fig. 3.21. XRD pattern of B-type refused coating (a) and part of pattern for small peaks analysis (b)

Be Ni3B junginio smailių aptikta daug smulkių smailių (3.21 pav., b), kurių dešifravimą apsunkina tai, kad tokio tipo dangose gali susidaryti daug skirtingų elementų junginių bei skirtingos stoichiometrinės sudėties tų pačių cheminių elementų junginių, kurių smailės difraktogramoje sutampa arba išsidėsto labai arti, užstodamos viena kitą. Taip, su didele tikimybe pavyko identifikuoti tokius junginius, kaip Fe silicidas (Fe1,34Si0,66), Ni silicidai (NiSi2, Ni31Si12), Fe ir Ni intermetalinis junginys (Fe3Ni2). Analizuojant B dangų difrakcines kreives identifikuotos M7C3 karbidų smailės. Tačiau nepavyko nustatyti kitų karbidų arba boridų, aptiktų tiriant mikrostruktūrą (žiūr. 3.2.2. skirsnį, 3.24 pav., a). Dauguma B miltelių (2.3 pav.) ir B dangų (3.21 pav.) difrakcinės kreivės smailių sutampa. Tai rodo, kad skirtingos kristalizacijos sąlygos (miltelių atomizacijos ir dangų perlydymo metu) mažai keičia pagrindinę šio lydinio fazinę sudėtį ir daugiausia įtakos turi dominuojančių karbidų ir boridų susidarymui.

Lyginant smailių išsidėstymą ir intensyvumus vibruotų B tipo dangų difrakcinėse kreivėse (C priedas) su nevibruotų dangų difraktogramomis esminių skirtumų nenustatyta. Tai leidžia teigti, kad  vibracinis apdorojimas neturi įtakos šio tipo perlydomųjų dangų fazinei sudėčiai.

3.2.2. Perlydytų B dangų mikrostruktūra 

Kaip ir A tipo dangų, B tipo dangų mikrostruktūros formavimas prasideda plonu plokštuminės kristalizacijos sluoksniu prie dangos ir substrato sąlyčio linijos (3.22 pav., a). Virš šio sluoksnio susidaro struktūra su skirtingos sandaros zonomis, savo forma ir dydžiu primenančiomis purškimui naudotų miltelių daleles (3.22 pav., b). Tokios struktūros susidarymui galėjo turėti įtakos miltelių dydžio išbarstymas. Užpurkštų dangų tyrimai parodė, kad po purškimo dangos struktūrą sudaro silpnai tarpusavyje sulipusios purškiamųjų miltelių dalelės, kurių forma yra beveik nepakitusi. Kaitinant tokios struktūros dangas perlydymo metu didesnėms dalelėms reikia daugiau laiko norint pasiekti lydymosi pradžios temperatūrą, tuo tarpu mažesnės dalelės jau būna visiškai išsilydžiusios. Tokiu būdu galutinė struktūra greičiausia susidaro stambesnėms dalelėms tik apsilydant (3.22 pav., b, struktūros zona 1), o smulkesnėms – išsilydant ir užpildant poras ir tuštumas aplink stambesnes (3.22 pav., b, zona 2). 

Stebint mikrostruktūrą su SEM nustatyta, kad B tipo dangų pagrindą taip pat sudaro metalinė matrica, šiuo atveju sustiprinta dideliu kietųjų intarpų kiekiu. Mažiausiai trys skirtingi kietųjų intarpų tipai nustatyti stebint mikrostruktūrą su kompoziciniu kontrastu: mikronuotraukose šie elementai atrodo kaip „balti“, „pilki“ ir „juodi“ intarpai (3.22 pav., c, d). Visų trijų tipų kietieji intarpai pastebėti  mikrostruktūros zonose 1 (3.22 pav., c), kurios greičiausia susidarė iš apsilydžiusių stambių purškiamųjų miltelių dalelių. Kietųjų intarpų šiose zonose yra daug, jie skirtingo dydžio (nuo 1 µm ir mažiau iki keliasdešimt µm), įvairių formų, ir yra išsidėstę daugiausia γ-Ni  fazėje (3.22 pav., d–f). Zonose 2, sudarytose, greičiausia, visiškai išsilydžius smulkioms purškiamųjų miltelių dalelėms, vyrauja metalinės matricos fazės su visai nedideliu kiekiu kietųjų intarpų – daugiausia „baltų“ (3.22 pav., c, g).  Stebint mikrostruktūros vaizdus taip pat pastebėtos kitos zonos, kuriose, pavyzdžiui, be „baltų“ intarpų yra stambių „juodų“ elementų (3.22 pav., h, i). Sprendžiant iš šių sričių išsidėstymo, jos taip pat susidarė visiško dalelių išsilydymo vietose. 

Rentgeno mikroanalize (3.5 lentelė, 3.23, 3.24 pav.) nustatyta, kad metalinės matricos pagrindą sudaro nikelis. Kadangi a fazėje (3.23 pav., a), be nikelio, aptikta apie 8 % silicio,  apie 8 % chromo ir apie 4 % geležies, galima tvirtinti, kad ši fazė yra nikelio ir kitų elementų (Cr, Si, Fe) kietasis tirpalas – γ-Ni fazė. Tarp šios fazės kristalitų RMA metu, be nikelio, taip pat aptiktas boras (3.23 pav., b, h, i) bei nedideli Cr ir Fe kiekiai (3.5 lentelė, 3.23 pav., d, e). Tai leidžia identifikuoti šią fazę kaip γ-Ni/Ni3B eutektiką. 

3.22 pav. Perlydyto be vibracijų B tipo bandinio skersinio mikrošlifo mikronuotraukos: skirtingų mikrošlifo zonų mikrostruktūros; a‘ – Ni pagrindo matrica; a – γ-Ni fazė; 
b – Ni-B fazė; c (balta fazė) ir d (pilka fazė) – karbidai; 
e (juoda fazė) – boridai; e‘ (juoda fazė) – stambūs boridai    

Fig. 3.22. Micrograph of transverse cross-sections of unvibrated refused 
B-type samples: microstructure of different cross-section zones; a‘ – Ni-based matrix;  
a – γ-Ni phase; b – Ni-B phase; c (white phase) and d (grey phase) – carbides; 
e (dark phase) – borides; e‘ (dark phase) – bulky borides

3.23 pav. B tipo dangos metalinės matricos rentgeno mikroanalizė: (a) analizuojamas mikrostruktūros plotas; (b–g) nurodytų cheminių elementų pasiskirstymas analizuojamame plote; (h, i) linijinis boro pasiskirstymas metalinės matricos fazėse; 
a – γ-Ni fazė; b – Ni-B fazė; c – „balti“ karbidai 

Fig. 3.23. X-ray microanalysis of metallic matrix of B-type coating: (a) area of analysis; (b–g) chemical mapping; (h, i) line analysis of boron in phases of metallic matrix;
a – γ-Ni phase; b – Ni-B phase; c – „white“ carbides

3.5 lentelėje, 3.23 ir 3.24 paveiksluose pateikti rentgeno mikroanalizės rezultatai, iš kurių matyti, kad „baltų“ ir „pilkų“ intarpų (3.24 pav., a, fazės „c“ ir „d“) sudėtyje gausu C ir Cr (3.5 lentelė, 3.24 pav., c, e). „Baltuose“ taip pat aptikta daug Ni, Mo ir Si (3.5 lentelė, 3.24 pav., d, f, g). „Pilkuose“ be anglies ir chromo nustatyta apie 6 % Ni, kitų elementų kiekis nežymus. Tikri anglies kiekiai greičiausia yra mažesni, negu gauti su EDS (3.5 lentelė.). Be to, iš linijinės RMA kreivių (3.25 pav.) matyti, kad „pilkuose“ anglies yra daugiau. Sugretinus įvairiais metodais gautus rezultatus ir remiantis literatūros analize galima teigti, kad „balti“ intarpai, greičiausia, yra M23C6 tipo karbidai, kuriuose M = Cr, Ni, Si, Mo. Tuo tarpu turintys daugiau anglies „pilki“ intarpai – tai M7C3 tipo karbidai, kur M = Cr, Ni. Boridinėje fazėje (3.24 pav., a, fazė „e“) be chromo aptikta apie 9 % Mo ir apie 2 % Ni. Bendras lengvųjų elementų (B+C) kiekis, nustatytas EDS analize šioje fazėje, yra nuo 35 iki 41 %. Tačiau iš plokštuminio elementų pasiskirstymo matyti, kad šiuose intarpuose anglies beveik nėra (3.24 pav., c). Todėl visas kiekis, greičiausia, turėtų būti priskirtas borui. EDS metu gauti skaičiai leidžia tik apytiksliai spręsti apie B kiekį šioje fazėje, tačiau greičiausia tai žemesnieji boridai. Literatūroje (A.1 lentelė) Cr2B nurodomas kaip dažniausiai aptinkamas šio tipo dangose. Šiuo atveju taip pat labai tikėtina, kad susidarė M2B tipo boridai, kuriuose M = Cr, Mo, Ni.

3.24 pav. B dangos tipinės mikrostruktūros dedamųjų rentgeno mikroanalizė: 
(a) analizuojamas plotas; (b–h) nurodytų cheminių elementų pasiskirstymas analizuojamame plote; a – γ-Ni fazė; b – Ni-B fazė; c – „baltieji“ karbidai; d – „pilkieji“ karbidai; e – boridai

Fig. 3.24. X-ray microanalysis of typical microstructure constituents of B-type coating: (a) area of analysis; (b–h) chemical mapping of denoted area; a – γ-Ni phase; 
b – Ni-B phase; c – „white“ carbides; d – „grey“ carbides; e – borides

  3.25 pav. Karbidų linijinė rentgeno mikroanalizė: anglies ir kitų cheminių elementų linijinis pasiskirstymas skirtingo tipo karbiduose 

Fig. 3.25. Line X-ray microanalysis of carbides: distribution of carbon and other elements in carbides of different types

3.5 lentelė. Perlydytos B dangos struktūros elementų cheminė sudėtis
Table 3.5. Chemical composition of structural constituents of refused B-type coatings 
	Analizės sritis
	Cheminių elementų kiekis, atomų % (EDS)

	
	B-K
	  C-K
	 Si-K
	 Cr-K
	 Fe-K
	 Ni-K
	Cu-K
	Mo-L

	γ–Ni fazė
	-
	-
	8,05-8,54
	  8,01-8,57
	3,83-5,08
	75,55-78,00
	0,00-3,35
	0,36-0,40

	Ni​-B fazė
	10,73-15,86
	   -
	  0,00-0,28
	5,17-5,72
	1,68-1,71
	76,08-81,13
	0,75-0,90
	-

	„Balti“ karbidai
	-
	31,47-33,50
	10,03-10,26
	21,00-21,43
	0,41-0,57
	23,32-24,21
	-
	11,74-12,05

	„Pilki“ karbidai
	-
	36,27-36,55
	  0,16-0,25
	54,60-55,17
	1,27-1,43
	5,32-5,90
	-
	  1,44-1,65

	„Juodi“ boridai
	23,63-26,18
	11,71-14,42
	  0,00-0,25
	48,91-52,23
	0,35-0,48
	2,00-2,78
	-
	7,53-9,57


Tyrimais nustatyta, kad B dangų mikrostruktūrą sudaro kietojo tirpalo 
γ-fazė, γ-Ni/Ni3B eutektika, dviejų tipų karbidai – greičiausia (Cr,Ni,Si,Mo)23C6 ir (Cr,Ni)7C3, bei boridai – greičiausia (Cr,Mo,Ni)2B.

Taip pat nustatyta, kad pradinės medžiagos (purškimo miltelių) forma ir dydis turi didelės įtakos perlydytų dangų struktūros susidarymui. Mažiau legiruoto (~82 % Ni) lydinio A dangose šis poveikis silpnas. Gausiai legiruotose (~67 % Ni) boridus sudarančiose B dangose susidaro zoninė struktūra, stambesnėms dalelėms tik apsilydant, o smulkesnėms – išsilydant ir užpildant poras ir tuštumas aplink stambesnes.

3.2.3. Vibracijų poveikis perlydytų B dangų mikrostruktūrai 

Tiriant B tipo nevibruotas dangas nustatyta, kad jas sudaro du charakteringi sluoksniai: tai plonas plokštuminės kristalizacijos sluoksnis, susidarantis prie dangos ir substrato sąlyčio linijos, ir likęs pagrindinis dangos sluoksnis su zonine mikrostruktūra (3.26 pav., a, b), nagrinėta 3.2.2 skirsnyje. 

3.26 pav. Nevibruotos (B_NV) dangos (a) ir vibruotos (B_100_75) dangos (c) skersinių mikrošlifų mikronuotraukos ir nurodytų sričių padidintos mikrostruktūros (b) ir (d): 
1 – plokštuminės kristalizacijos sluoksnis; 
2 – beboridinis sluoksnis

Fig. 3.26. Micrographs of the transverse cross-sections of unvibrated (B_NV) coating (a) and vibrated (B_100_75) coating (c) and microstructure of denoted areas under higher magnification (b) and (d): 1– layer of planar solidification; 
2 – borides-free layer

Analizuojant dangų mikrostruktūrą po vibracinio perlydymo, nustatyta, kad vibracinis apdorojimas neturi pastebimo poveikio dangų pagrindinio sluoksnio mikrostruktūrai. Veikiant vibracijoms perlydymo metu pagrindinėje dangų dalyje taip pat susidaro zoninė struktūra. Tačiau mechaninių virpesių energija sukuria dangoje papildomą palyginti storą sluoksnį tarp plokštuminės kristalizacijos srities ir dangos pagrindinės dalies (3.26 pav., c).  Šio sluoksnio struktūrą sudaro tie patys tik stambesni tiek metalinės matricos, tiek kietosios fazės elementai, kurie aptinkami pagrindiniame dangų sluoksnyje (3.26 pav., d). Taip pat nustatyta, kad šame sluoksnyje nėra boridų. Mikrostruktūros pokyčiai, pastebėti šiame beboridiniame sluoksnyje, leidžia tarti, kad vibracinis apdorojimas perlydymo metu keičia šio sluoksnio kristalizacijos sąlygas ir suformuoja sluoksninę gaunamų dangų struktūrą, veikdamas šilumos nuvedimo procesus.
Tyrimų metu taip pat nustatyta, kad beboridinio sluoksnio storis varijuoja keičiantis vibracinio apdorojimo parametrams. Šio efekto kiekybiniam įvertinimui buvo išmatuoti beboridinių sluoksnių storiai. Matavimai atlikti SEM mikronuotraukose su grafinių vaizdų apdorojimo ir analizės programine įranga Scion Image. Beboridinio sluoksnio storio kitimą iliustruoja 3.27 ir 3.28 paveikslai.  

3.27 pav. B tipo dangų skersinių mikrošlifų mikronuotraukos beboridinio sluoksnio storiui palyginti

Fig. 3.27. Micrographs of B-type coatings transverse cross-sections for comparison of borides-free layer thickness
[image: image139.png]



   a)

                           
b)
3.28 pav. Beboridinio sluoksnio storio priklausomybės nuo vibracinio apdorojimo dažnio (a) ir amplitudės (b): NV – nevibruotų bandinių serija
Fig. 3.28. The dependence of borides-free layer thickness on the frequency (a) and amplitude (b) of vibratory treatment: NV – series of unvibrated samples
Iš 3.28 paveiksle pateiktų rezultatų matyti, kad mažiausio intensyvumo (100 Hz ir 25 µm) vibracinis apdorojimas suformavo apie 90 µm storio beboridinį sluoksnį B tipo dangose. Padidinus dažnį iki 150 Hz šis sluoksnis išliko panašaus storio. Tolimesnis dažnio didinimas sumažino efektą beveik dvigubai. Iš rezultatų taip pat matyti, kad amplitudės pokytis turi stipresnį poveikį susidarančio sluoksnio storiui. Padidinus amplitudę nuo 25 µm iki 50 µm sluoksnio storis padidėjo apie 10 % ir šoktelėjo daugiau kaip dvigubai esant 75 µm amplitudei. Dar labiau padidinus amplitudę (iki 115 µm) beboridinio sluoksnio storis pradėjo mažėti.

a)                                                       b)

3.29 pav. Nevibruotos B_NV dangos (a) ir vibruotos B_100_115 dangos (b) paviršinių sluoksnių mikrostruktūra
Fig. 3.29. Microstructure of outer layers of unvibrated  B_NV (a) and vibrated B_100_115 (b) coatings
Nagrinėjant perlydytų B dangų mikrostruktūrą sluoksniuose arti dangų paviršiaus taip pat pastebėta, kad nevibruotose dangose kietųjų intarpų ir jų sankaupų yra ir arti paviršiaus (3.29 pav., a), tuo tarpu vibruotuose dangose prie paviršiaus susiformuoja plonas apie 10–20 µm metalinės matricos sluoksnis, kuriame beveik nėra kietųjų intarpų (3.29 pav., b). 
3.2.4. Vibracijų poveikis perlydytų B dangų mikrokietumui

Siekiant įvertinti susidarančios sluoksninės struktūros mechanines savybes atlikti perlydytų B dangų mikrokietumo bandymai ir nustatytas skirtingų sluoksnių mikrokietumas ir mikrokietumo pasiskirstymas dangos skerspjūvyje. Rezultatai pateikiami 3.30, 3.31 paveiksluose ir 3.6 lentelėje.

Nevibruotose B dangose mikrokietumas pasiskirsto pakankamai tolygiai nuo plokštuminės kristalizacijos sluoksnio iki dangos paviršiaus (3.30 pav., B_NV) ir sudaro ~700 HK. Vibruotose dangose mikrokietumo pasiskirstymą lemia sluoksninės struktūros susidarymas taikant vibracinį apdorojimą lygiagrečiai substratui. Nevibruotame bandinyje kertant minkštesnio substrato (~150 HK) ir dangos sąlyčio liniją nustatytas staigus mikrokietumo reikšmių šuolis (iki ~600 HK) iš karto už plokštuminės kristalizacijos sluoksnio. Beboridinė sritis vibruotose dangose yra minkštesnė (apie 500–570 HK) negu pagrindinis dangos sluoksnis (700–800 HK), todėl vibruotose dangose susiformuoja laipsninis perėjimas nuo minkšto substrato per tarpinį beboridinį sluoksnį į pagrindinę dangos dalį. Tokio minkštesnio sluoksnio susidarymas gali turėti teigiamą poveikį liekamųjų įtempių pasiskirstymui tarp substrato ir gaunamų dangų. 

3.30 pav. Mikrokietumo pasiskirstymas B tipo dangose 

Fig. 3.30. The distribution of microhardness in B-type coatings 
Iš 3.30 paveiksle pateiktų duomenų taip pat matyti, kad vibruotų dangų pagrindiniuose sluoksniuose susidaro iki 20 % kietesnė struktūra. Šiam efektui detaliau ištirti atlikti papildomi mikrokietumo matavimai tik dangų pagrindiniuose darbiniuose sluoksniuose (400–800 µm nuo sąlyčio linijos). Rezultatai pateikiami 3.31 paveiksle. Iš pateiktų duomenų matyti, kad vidutinis nevibruotų dangų pagrindinės dalies mikrokietumas sudarė apie 690 HK. Žemiausių parametrų (100 Hz ir 25 µm) vibracijos neturėjo stipraus poveikio. Mikrokietumas padidėjo iki 755 HK tik pritaikius 150 Hz dažnį, tačiau su tolimesniu dažnio didinimu efektas pradėjo mažėti. Amplitudės poveikis šiuo atveju buvo stipresnis. Didinant amplitudę, mikrokietumas pirmą padidėjo iki 778 HK esant 50 µm amplitudei, pasiekė 818 HK maksimumą esant 75 µm, ir sumažėjo padidinus amplitudę iki 115 µm.

3.31 pav. Perlydytų B tipo dangų mikrokietumas ir beboridinių sluoksnių storiai 

Fig. 3.31. The microhardness of refused B-type coatings and thickness of borides-free layers 

Lyginant pateiktas reikšmes matyti, kad didesnis mikrokietumas nustatytas dangose su storesniu beboridiniu sluoksniu. Toks ryšis tarp šių dviejų efektų rodo, kad vibracijų energija perlydymo metu galėjo sukelti ne tik aušimo sąlygų pokyčius sluoksniuose arti substrato, bet ir kitus reiškinius, dėl kurių dangoje susiformuoja kietesnė struktūra. Literatūroje nurodoma, kad vibracija gali tiek didinti struktūrinį ir cheminį homogeniškumą, tiek turėti priešingą poveikį, todėl visai tikėtina, kad vibracijos bangoms sklindant perlydomos dangos skystame sluoksnyje galėjo įvykti dalinis kryptingas cheminių elementų persiskirstymas, pavyzdžiui lengvesnių elementų, tokių kaip boras, perslinka link dangos paviršiaus. Boro perslinka galėtų paaiškinti boridų nebuvimą dangos apatiniuose sluoksniuose. Tuo pačiu metu boro kiekio padidėjimas išoriniuose sluoksniuose sukeltų papildomų boro junginių su kitais elementais – boridų – susidarymą, kuriuo galima būtų paaiškinti mikrokietumo padidėjimą šioje srityje. 
Struktūrinių dedamųjų mikrokietumas

Perlydytų B tipo dangų mikrostruktūros elementų mikrokietumo matavimų rezultatai pateikiami 3.7 lentelėje. Mikrokietumas buvo nustatomas Vikerso metodu taikant 10 g ir 25 g apkrovas bei Knopo metodu su 10 g apkrova. 

Kaip ir A tipo dangose (3.4 lentelė), B dangose mažiausias mikrokietumas nustatytas plokštuminės kristalizacijos sluoksnyje (~300 HV) ir metalinės matricos γ-Ni dendrituose (apie 400–500 HV). Nors šias fazes sudaro ta pati γ-Ni fazė, tačiau γ-Ni dendritai pagrindiniame dangose sluoksnyje yra apie 200 HV kietesni palyginti su γ-Ni sluoksniu prie sąlyčio linijos. Tai, greičiausia, galima paaiškinti tuo, kad susidarant šiam sluoksniui kristalizacijos frontas išstumia dalį priemaišinių elementų ir suformuoja minkštesnę struktūrą. Tuo tarpu γ-Ni dendrituose gausu Si, Fe, Cr ir C, todėl susidaręs kietasis tirpalas pasižymi didesniu kiečiu. 

Ni–B fazėje nustatytas nuo 618 HV iki 1235 HV mikrokietumas. Kaip ir A dangose, mažesnės reikšmės atitinka γ-Ni/Ni3B eutektikos fazę, o didesnės – Ni3B boridą.  

Kietųjų intarpų mikrokietumo reikšmes B tipo dangose suskirstyti į du intervalus. Mažesnių reikšmių intervalas (1095–1876 HV) greičiausia atitinka M23C6 ir M7C3 tipų karbidus, didesnių (2461–2544 HV) – boridus. Visiems B tipo dangos mikrostruktūros elementams būdingas 100–300 HV didesnis, palyginti su A tipo danga, mikrokietumas. Bendrą dangos stiprumą užtikrina ne tik didesnis kietųjų intarpų kiekis, bet ir legiravimu sustiprinta metalinė matrica.  

3.7 lentelė. Perlydytų B dangų mikrostruktūros elementų mikrokietumas

Table 3.7. Microhardness of microstructural constituents of refused B-type coatings 

	Mikrostruktūros elementas 
	Mikrokietumas

	
	HV 0,01 / HV 0,025
	HK 0,01     (HV perskaičiuotas)

	Plokštuminės kristalizacijos sluoksnis
	249–292 / 277–325
	336–380     (330–372)

	γ-Ni
	397–519 / 455–519
	380–525      (372–497)

	Ni-B              (I)

                     (II)   
	618–844 / 647–947

1170–1235 / 1250
	-

-

	Kietieji intarpai
	1095–1876 / 1735–1884

2461–2544 / 2274–3597
	-

-


3.2.5. Vibracijų poveikis perlydytų B dangų koroziniam 
atsparumui

Tyrimų metu nustatytas padidėjęs vibruotų B tipo dangų mikrokietumas, kurį savo ruožtu galėjo sukelti didesnio kietųjų intarpų kiekio formavimas pagrindiniame sluoksnyje. Siekiant ištirti, ar šis efektas neturi neigiamo poveikio dangų antikorozinėms savybėms, atlikti elektrocheminės korozijos bandymai. Šiuo atveju dangų termodinaminis polinkis elektrocheminei korozijai buvo vertinamas lyginant korozijos potencialus Ekor., gautus potenciodinaminės poliarizacijos matavimais.

Perlydytų B dangų potenciodinaminės poliarizacijos kreivės 3,4% NaCl tirpale pateiktos 3.32 paveiksle. Nevibruotos dangos poliarizacijos kreivės smailė susidarė esant ​–0,3877 V potencialui. Jį pasiekus prasidėjo staigus anodinės srovės didėjimas – aktyvaus tirpimo stadija (I). Toliau didinant potencialą srovė nustoja didėti ir bandomasis paviršius pereina į pasyvią būseną (II). Kreivės forma šiuo atveju neleidžia tiksliai nustatyti pasyvacijos pradžios potencialo Epas. Tolimesnis potencialo didinimas sukelia laipsninį anodinės srovės didėjimą, greičiausia susijusį su pitingų susidarymu. Visų bandinių poliarizacijos kreivės turi vienodą formą. Tai rodo, kad vibracinis apdorojimas neturėjo įtakos korozijos procesų pobūdžiui. Tačiau smailių perslinkimas į didesnių potencialų sritį parodo didesnį vibruotų dangų termodinaminį stabilumą šioje terpėje. Be to, didesni korozijos potencialai atitinka didesnes amplitudžių ir dažnių reikšmes (3.8 lentelė). 

3.32 pav. B dangų potenciodinaminės poliarizacijos kreivės 3,4% NaCl tirpale 

Fig. 3.32. Curves of B-type coatings potentiodynamic polarization in 3,4% NaCl solution

Tik vieno bandinio smailė susidarė esant mažesniam potencialui negu nevibruoto. Tai B_100_75 bandinys, kuriame buvo aptiktas storiausias beboridinis sluoksnis ir nustatytas didžiausias mikrokietumas. Tačiau Ekor. reikšmės abiems bandiniams (B_100_75 ir B_NV) labai panašios. Be to B_100_75 poliarizacijos kreivė 3,4% NaCl tirpale parodė ilgiausią iš visų pasyvios būsenos stadiją. 

Potenciodinaminės poliarizacijos matavimai 1M H2SO4 tirpale atlikti su trimis bandiniais. Tai B_150_25 ir B_200_25 bandiniai, kurių atsparumas poliarizacijai NaCl tirpale buvo geriausias, ir nevibruotas etalonas B_NV. Rezultatai pateikti 3.33 paveiksle.

3.33 pav. B dangų potenciodinaminės poliarizacijos kreivės 1M H2SO4 tirpale 

Fig. 3.33. Curves of B-type coatings potentiodynamic polarization in 1M H2SO4 solution 
3.8 lentelė. B dangų korozijos potencialai Ekor. skirtingose terpėse didėjimo tvarka
Table 3.8. Corrosion potentials Ecorr of B-type coatings in different solution in order of increasing
	3,4% NaCl tirpalas
	0,1M H2SO4 tirpalas

	Serija
	Ekor., V
	Serija
	
	Ekor., V

	B_100_75
	–0,39413
	B_100_75
	-

	B_NV
	–0,3877
	B_NV
	–0,2850

	B_100_25
	–0,36942
	B_100_25
	-

	B_100_50
	–0,33173
	B_100_50
	-

	B_100_115
	–0,3299
	B_100_115
	-

	B_150_25
	–0,3244
	B_150_25
	–0,2560

	B_200_25
	–0,32318
	B_200_25
	–0,24771


Iš kreivių matyti, kad šiuo atveju pasyvacijos stadija (II) turi laikiną pobūdį ir pasiekus tam tikrą pasyvacijos potencialą Epas. vėl prasideda intensyvus anodinės srovės didėjimas, susijes su pitingų susidarymu. B_200_25  kreivė šiek tiek skiriasi nuo dviejų kitų. Šiuo atveju laikina pasyvacija prasideda esant didesnei srovei ir potencialui. Priežastis šiuo atvejų galėtų atskleisti tik detalesni korozijos procesų tyrimai. Kreivių smailių išsidėstymas rodo, kad vibruotų dangų korozinis stabilumas šioje terpėje taip pat yra ne blogesnis negu nevibruoto etalono. Be to, išsilaiko panaši tendencija: didesnė Ekor. reikšmė taip pat atitinka didesnį vibracinio apdorojimo parametrą – šiuo atveju dažnį.  

3.3. Vibracijų poveikis perlydytų A ir B dangų paviršiaus šiurkščiui

Dangų paviršiaus būklė po perlydymo įvertinta šiurkščio parametro Ra matavimais. Rezultatai pateikti 3.34 ir 3.35 paveiksluose.
A tipo nevibruotų dangų paviršiuose išmatuotos parametro Ra reikšmės išsidėstė 4–5 µm intervale ir vidurkis sudarė 4,41 µm. Nevibruotose B dangose nustatytas didesnis šiurkštumas (~6,6 µm), kurį, greičiausia, lėmė sunkiai lydžių kietųjų intarpų sankaupos prie pat paviršiaus. 

3.34 pav. A dangų paviršiaus šiurkštis Ra  

Fig. 3.34. Roughness Ra of A-type coatings surface
Iš 3.34 paveiksle pateiktų duomenų matyti, kad A tipo vibruotų dangų šiurkščio reikšmės svyruoja tiek toje pačioje dangoje, tiek keičiantis vibracinio apdorojimo parametrams. Šiuo atveju galima apibrėžti tik bendrą tendenciją, kad vibruotų dangų Ra reikšmės yra panašaus lygio su nevibruotu etalonu arba šiek tiek mažesnės. Tiriant tik vieną bandinių seriją (A_75_75) buvo nustatytas ženklus  šiurkščio sumažėjimas iki 3,1 µm. 

B dangose vibracinio apdorojimo poveikis paviršiaus būsenai pasireiškė stipriau. Tam galėjo turėti įtakos platesnis solidus–liquidus temperatūrų intervalas, nustatytas šių dangų lydiniui DTA metu (2.4 lentelė), ir žemesnė kristalizacijos pabaigos temperatūra.

3.35 pav. B dangų šiurkščio Ra priklausomybės nuo amplitudės (a) esant pastoviam 100 Hz dažniui, nuo dažnio (b) esant pastoviai amplitudei 25 µm

Fig. 3.35. B-type coatings roughness Ra dependences on the amplitude (a) under constant frequency of 100 Hz and on the frequency (b) under constant amplitude of 
25 µm

3.35 paveiksle pateiktos reikšmės rodo, kad, keičiant dažnį, šiurkščio minimumas (2,575 µm) pasiekiamas esant 150 Hz dažniui. Ir tai 2,6 karto mažiau lyginant su nevibruotu paviršiumi. Toliau padidinus dažnį iki 200 Hz šiurkštis padidėjo. Geresni rezultatai nustatyti keičiant amplitudę: šiuo atveju visų matavimų sekoje išsilaikė šiurkštumo laipsninio mažėjimo tendencija didinant amplitudę nuo 0 µm iki 115 µm. Mažiausia 2,269 µm Ra reikšmė nustatyta dangoje, vibruotoje su didžiausia 115 µm amplitude. Ir tai 2,9 karto mažesnis šiurkštis negu nevibruoto etalono. 
3.4. Trečiojo skyriaus išvados

10. Ni pagrindo perlydomosios dangos, pagamintos taikant dviejų pakopų liepsninio purškimo perlydymo technologinį procesą, sudaro substrato paviršiuje vientisą sluoksnį su tolygiu perėjimu į substratą ir žemu akytumo lygiu. Mikrostruktūros tyrimais nustatyta, kad pradinės medžiagos (purškimo miltelių) forma ir dydis turi didelę įtaką perlydytų dangų struktūros susidarymui. Mažiau legiruoto (~82 % Ni) lydinio dangose šis poveikis išreikštas silpnai. Gausiai legiruotose (~67 % Ni) boridų turinčiose dangose susidaro zoninė struktūra, stambesnėms dalelėms tik apsilydant, o smulkesnėms – išsilydant ir užpildant poras ir tuštumas aplink stambesnes. 

11. Perlydymo metu veikiant vibracijomis mažiau legiruotas perlydomąsias Ni pagrindo dangas su vyraujančia γ-Ni kietojo tirpalo kristalizacija susidaro iki 2,4 karto smulkesnė mikrostruktūra. Struktūros susmulkėjimo poveikis pasireiškia taikant mechaninius virpesius tiek statmenai, tiek lygiagrečiai substratui. 

12. Lyginamąja analize nustatyta, kad vibruojant mažiau legiruotas Ni dangas lygiagrečiai substratui stiprus struktūros susmulkėjimo efektas (2,1–2,4 karto) susidaro 75–200 Hz dažnių diapazone, šis efektas priklauso tiek nuo dažnio, tiek nuo amplitudės ir gali būti pasiektas taikant skirtingus dažnio ir amplitudės derinius. Iš to taip pat galima teigti, kad stipriam struktūros susmulkėjimo efektui pasiekti pakanka parinkti tinkamą amplitudę taikant tik vieno dažnio vibracijas iš nurodyto dažnių intervalo.

13. Mažiau legiruotų dangų mechaninių savybių tyrimai kietumo, mikrokietumo ir dilimo bandymais parodė, kad vibruotos smulkesnės struktūros dangos,  kaip ir buvo laukiama, yra kietesnės ir atsparesnės dilimui. Taikant vibracinį apdorojimą statmenai substratui kietumas padidėjo iki ~10 % ir tai leido pagerinti atsparumą dilimui iki 9–15 %. Įvedant vibracijas lygiagrečiai substratui kietumas padidėjo iki ~19 %. Tai leidžia teigti, kad taikomų parametrų diapazone vibravimas lygiagrečiai substratui yra efektyvesnis. Atsižvelgiant į kietumo bandymų rezultatus efektyviausių dažnių intervalas gali būti sumažintas iki 100–200 Hz.   

14. Kadangi mažiau legiruotų dangų fazinė sudėtis po vibravimo nepasikeitė, galima teigti, kad struktūros sustiprinimo efektas šiuo atveju pasiekiamas dėl struktūros darinių susmulkėjimo. 

15. Gausiai legiruotose boridus sudarančiose Ni dangose vibracinis apdorojimas suformavo papildomą minkštesnį beboridinį sluoksnį tarp substrato ir pagrindinės dangos dalies. Nustatyta, kad didėjant beboridinio sluoksnio storiui, didėja dangos pagrindinio darbinio sluoksnio kietumas (iki ~19 %) ir amplitudės kitimas turi stipresnį poveikį šiam efektui negu dažnio kitimas. Stambesnės struktūros elementų vyravimas beboridiniame sluoksnyje ir nustatytas ryšis tarp šio sluoksnio storio ir išorinių dangos sluoksnių mikrokietumo parodo, kad vibracijos veikia struktūrą mažiausiai dviem mechanizmais. 
16. Potenciodinaminės poliarizacijos matavimais nustatyta, kad gausiai legiruotų vibruotų dangų padidėjusio kietumo darbinių sluoksnių  korozinis stabilumas 3,4% NaCl ir 1 M H2SO4 tirpaluose ne blogesnis negu nevibruoto etalono.

17. Beborodinio sluoksnio storiui ir didesnio mikrokietumo susidarymui gausiai legiruotų Ni dangų išoriniuose sluoksniuose stipresnį poveikį taikytų vibracinio apdorojimo parametrų intervale turėjo vibracijų amplitudė.

18. Paviršiaus šiurkščio matavimais nustatyta, kad vibracinis apdorojimas lygiagrečiai substratui teigiamai veikia perlydomųjų dangų paviršiaus būseną mažindamas paviršiaus nelygumus. Mažiau legiruotose Ni dangose šis poveikis išreikštas silpnai. Gausiai legiruotose dangose nustatytos iki 3 kartų mažesnės Ra parametro reikšmės palyginti su nevibruotu etalonu. Taip pat nustatyta, kad amplitudės pokytis turi tam stipresnį poveikį negu dažnio ir didėjant amplitudei perlydytų dangų šiurkštis Ra mažėja. Tam, kad gausiai legiruotose dangose šiurkščio sumažėjimo efektas pasireiškia stipriau, gali turėti įtakos šių dangų lydinio platesnis solidus-liquidus temperatūrų intervalas ir žemesnė kristalizacijos pabaigos temperatūra. 

19. Nustačius, kad amplitudė turi stipresnį poveikį gausiai legiruotų Ni dangų sluoksninės struktūros susidarymui, mažiau legiruotų Ni dangų struktūros susmulkėjimui ir dangų šiurkščio mažėjimui, galima teigti, kad mechaninių virpesių amplitudė yra efektyvesnis vibracinio apdorojimo parametras.
Bendrosios išvados

20. Žemo dažnio vibracinis apdorojimas, taikomas perlydymo metu, turi įtakos purkštųjų perlydomųjų Ni pagrindo dangų kokybinėms charakteristikoms (mikrostruktūrai, kietumui, šiurkščiui, atsparumui dilimui) ir leidžia jas pagerinti.

21. Žemo dažnio vibracinis apdorojimas skirtingai veikia skirtingos cheminės sudėties Ni pagrindo dangas:

· mažiau legiruotose (~82 % Ni) perlydomosiose Ni pagrindo dangose su vyraujančia γ-Ni kietojo tirpalo kristalizacija vibracijos lygiagrečiai ir statmenai substratui sukelia struktūros grūdo smulkėjimo (iki 2,4 karto) efektą, tuo pačiu didina dangos kietumą (iki 19 %) ir jos atsparumą dilimui (iki 9–15 %); stipriausias poveikis nustatytas 100–200 Hz dažnių intervale;
· gausiai legiruotose ir boridų turinčiose Ni pagrindo (~67 % Ni)  perlydomosiose dangose 100–200 Hz dažnio vibracinis apdorojimas lygiagrečiai substratui sukuria sluoksninę struktūrą, kurioje kietumas, nuo sulydymo linijos link paviršiaus, laipsniškai didėja. Tuo pačiu dangoje susidaro iki 19 % kietesnis pagrindinis darbinis sluoksnis, kurio atsparumas korozijai padidėja arba išlieka nepakitęs, o dangų paviršiaus šiurkštis sumažėja iki 3 kartų.

22. Vibracinio apdorojimo efektyvumas daugiausia priklauso nuo mechaninių virpesių amplitudės. Amplitudės pokytis turi stipresnį poveikį mažiau legiruotų Ni dangų struktūros darinių smulkėjimui, o gausiai legiruotų Ni dangų – sluoksninės struktūros susidarymui ir dangų paviršiaus šiurkščio sumažėjimui.
23. Tiriant vibracinio apdorojimo poveikį gaunamų dangų struktūros fazinei sudėčiai esminių pokyčių nenustatyta. 

Priedai

A priedas. Fazės, susidarančios perlydomosiuose Ni pagrindo lydiniuose 
A.1 lentelė. Fazės, susidarančios perlydomosiuose Ni pagrindo lydiniuose 

Table A.1. Phases in refusible Ni-based alloys
	Nr.
	Lydinio cheminė sudėtis (Ni pagrindas)
	Procesas
	Fazės
	Šaltinis

	
	
	
	
	

	
	Cr
	B
	Si
	C
	Fe
	Mo
	Cu
	
	
	

	1.
	
	10
	
	
	
	
	
	DTA
	Ni(α) Ni3B
	Lebaili et al. 1988



	2.
	
	15
	
	
	
	
	
	— // —
	Ni(α) Ni3B
	

	3.
	
	
	19
	
	
	
	
	— // —
	Ni(α)           Ni5Si2
	

	4.
	
	6
	4,5
	
	
	
	
	— // —
	Ni(α) Ni3B  Ni5Si2  
	

	5.
	
	10
	10
	
	
	
	
	— // —
	Ni(α) Ni3B  Ni5Si2   
	

	6.
	7,5
	8
	6,3
	1
	
	
	
	— // —
	Ni(α) Ni3B  Ni5Si2
	

	7.
	
	15
	10
	
	
	
	
	— // —
	Ni      Ni3B              Ni6Si2B
	

	8.
	14
	14
	6,3
	1,5
	
	
	
	— // —
	Ni     Ni3B  Ni5Si2              M7C3          CrB
	

	9.
	11
	20
	8
	1,5
	
	
	
	— // —
	Ni     Ni3B  Ni5Si2              M7C3          CrB
	

	10.
	10
	10
	7
	2
	
	
	
	— // —
	Ni     Ni3B  Ni5Si2              M7C3  
	

	11.
	15
	17
	7
	3,6
	
	
	
	— // —
	Ni     Ni3B  Ni5Si2              M7C3  
	

	12.
	15,7
	3,35
	4,27
	0,81
	4,08
	
	
	LD
	γ-Ni  Ni3B                         (Cr, Fe)7C3  CrB
	Navas et al. 2006

	
	
	
	
	
	
	
	
	Liepsna
	γ-Ni  Ni3B                         (Cr, Fe)7C3  CrB
	

	13.
	16
	4
	4
	0,5
	2,5
	3
	3
	Krosnis
	Ni     Ni3B                          Cr7C3          CrB                  
	Kim et al. 2003

	14.
	11
	2,5
	2,5
	0,5
	2,5
	
	
	— // —
	Ni     Ni3B                          Cr7C3          CrB               *
                                                     WC   W2B   Co6W6C
	

	15.
	16,3
	3,3
	4,3
	0,9
	4,2
	
	
	— // —
	Ni     Ni3B  Ni5Si2              Cr7C3          CrB                   
	

	16.
	14,8
	3,21
	4,28
	0,73
	3,7
	
	
	PP+Kr.
	Ni     Ni3B                          Cr7C3               CrB  
	Miguel 2003


A.1 lentelės pabaiga
	17.
	14
	3,5
	3,5
	0,8
	14
	0
	
	TVP
	γ-(Ni,Fe)                             M7C3  M23C6   Cr2B 
	Hou et al. 2009



	18.
	14
	3,5
	3,5
	0,8
	14
	4
	
	— // —
	— // —
	

	19.
	14
	3,5
	3,5
	0,8
	14
	6
	
	— // —
	— // —
	

	20.
	14
	3
	4,5
	0,7
	4
	2
	2
	LD
	γ-Ni       Ni3B  Ni2B  Ni3Si   Cr7C3                    CrB  Cr5B3
	Hemmati et al. 2013a

	21.
	6
	1
	4,3
	0,2
	1,8
	
	
	— // —
	γ-Ni       Ni-Si eutektika                             Cr boridai
	

	22.
	20,5
	1
	6
	0,3
	7,5
	
	
	— // —
	γ-Ni       Ni-Si eutektika                             Cr boridai
	

	23.
	15,7
	3,35
	4,27
	0,81
	4,08
	
	
	LP+PL 
	γ-Ni       Ni3B                       Cr karbidai   Cr boridai    
	Gonzalez et al. 2007

	
	
	
	
	
	
	
	
	LP+PLz
	γ-Ni       Ni3B                       Cr karbidai   Cr boridai    
	

	
	
	
	
	
	
	
	
	LD
	γ-Ni       Ni3B                                             CrB
	

	24.
	15,2
	3,19
	4,65
	0,76
	3,87
	
	
	PPO
	γ-Ni       Ni3B                     (Cr,Fe)7C3          CrB  
	Serres et al. 2010

	
	
	
	
	
	
	
	
	PP+PLz
	γ-Ni       Ni3B                     (Cr,Fe)7C3          CrB  
	

	25.
	16
	3,5
	3,5
	0,8
	4
	3
	3
	Krosnis
	NiCrFe  Ni3B                     Cr23C6                   Cr3NiB6            

                                                      FeMo2B2  Fe2MoB2
	Shrestha et al. 2005

	26.
	14
	3,20
	4,50
	0,55
	4,50
	-
	-
	TVP
	γ-Ni                         Cr3C2  Cr7C3              CrB                   
	Sudha  2008

	27.
	14,4
	15,1
	7,5
	3,1
	1,0
	
	
	LD
	γ-Ni      Ni3B  Ni2B             M7C3  M23C6   CrB
	Li et al. 2001

	
	
	
	
	
	
	
	
	Krosnis
	γ-Ni      Ni3B  Ni3Si            M7C3     
	

	28.
	10,5
	1,8-2,3
	4
	0,45
	3-4
	
	
	ATVP
	γ-Ni      Ni3B  Ni3Si  Cr3C2  Cr7C3              CrB                   
	Liyanage et al. 2010 

	30.
	7,5
	1,6
	3,5
	0,25
	2,5
	
	
	GPLL
	γ-Ni               Ni3Si   Ni3Fe  Cr3Si   B4C     CrB                                       
	Conde 2002

	31.
	15
	3,1
	4,3
	0,75
	3,5
	
	
	GPLL
	γ-Ni     Ni3B  Ni3Si   Ni3Fe  Cr23C6   (Fe,Ni)23C6
	


Pastabos:
1. 1–11 ir 27 lydinių cheminė sudėtis nurodyta atomų kiekio procentais, visų kitų – masės procentais.

2. * 14-as lydinys naudotas darbe sumaišytas su WC–Co (35 masės procentais).

3. Kr. – krosnis; kitas santrumpas žiūrėti skyriuje “Žymėjimai”.
B priedas. Purškiamų miltelių rentgeno mikroanalizės rezultatai

B.1 pav. A purškimo miltelių RMA: cheminių elementų pasiskirstymas
Fig. B1. X-ray microanalysis of A-type spraying powder: chemical mapping 

B.2 pav. B purškimo miltelių RMA: cheminių elementų pasiskirstymas
Fig. B2. X-ray microanalysis of B-type spraying powder: chemical mapping  

C priedas. Perlydytų dangų difrakcinės kreivės lyginamajai analizei

C.1 pav. Perlydytų A dangų difrakcinės kreivės

Fig. C1. XRD patterns of remelted A-type coatings 

C.2 pav. Perlydytų B dangų difrakcinės kreivės

Fig. C2. XRD patterns of remelted B-type coatings 

